title: Pluton (ohjus)

text: 650 mm (65 cm) paksuinen Pluton-ohjus oli 7,64 m pitkä ja kaksivaiheinen, sen laukaisupaino oli 2 423 kg. Ohjuksen suuntaus toimi inertiaohjauksen avulla. Pluton käytti kiinteätä ajoainetta lennon aikaisena polttoaineenaan. Laukaisualustana olivat toimineet AMX 30-tyypin panssarivaunut, joita valmistettiin 42 kpl tätä nimenomaista käyttötarkoitusta varten. AN-51 tyypin ydinkärkiä valmistettiin 70 kappaletta.


title: Pluton (ohjus)

text: Plutonia seurasi vain hyvin lyhyen ajan, palvelusuraltaan vain 5 vuotta palvellut pidemmän kantaman (480 km) taktinen Hadés-ohjus (1991-1996). Sen ydinlataus oli voimakkuudeltaan suurempi ja yksivalintainen, tuo voimakkuus oli 80 kT.


title: SMS H145

text: SMS H145 oli Saksan keisarikunnan laivaston G96-luokan torpedovene, joka tilattiin ensimmäisen maailmansodan aikana. Sodan loputtua alus internoitiin Scapa Flow'hun.


title: SMS H145

text: Alus tilattiin Kielistä Howaldtswerkeltä ja sen köli laskettiin vesille telakkanumerolla 607. Alus laskettiin vesille 11. joulukuuta 1917 ja se valmistui reilua puolta vuotta myöhemmin 4. elokuuta 1918.


title: SMS H145

text: Sodan päätyttyä alus internoitiin 22. marraskuuta 1918 jälkeen Scapa Flow'hun. Aluksen miehistö upotti aluksensa 21. kesäkuuta 1919. Hylky nostettiin 14. maaliskuuta 1925 ja se romutettiin vuonna 1928 Scapassa.


title: Amerikkalainen unelma (näytelmä)

text: Amerikkalainen unelma ("The American Dream") on yhdysvaltalaisen Edward Albeen varhainen yksinäytöksinen näytelmä. Sen kantaesitys tapahtui New Yorkin York Playhouse -teatterissa tammikuussa 1961. Näytelmä on satiiri amerikkalaisesta elämäntavasta, ja tarina rakentuu keski-ikäisen avioparin ja heidän luonaan vierailevien ihmisten kautta. Näytelmän tapahtumapäivänä vierailut saavat heidän maailmansa sekaisin.


title: Amerikkalainen unelma (näytelmä)

text: Dominoiva Mamma pitää aviomiestään, syrjään vetäytyvää Pappaa tossun alla. Myös naisen äiti, teräväkielinen Mummi asuu samassa taloudessa, mutta tytär haluaisi laittaa hänet vanhainkotiin. Mummi on jo alkanut pakata tavaroitaan ovensuuhun.


title: Amerikkalainen unelma (näytelmä)

text: Rouva Barker, Mamman ihannoima ja yhteisössä arvostettu naistenkerhon puheenjohtaja työskentelee adoptiopalvelussa. Hän saapuu vierailulle tietämättä oikein miksi ja tapaa Mummin, joka tuntuu kyllä tietävän millä asialla rouva Barker liikkuu. Mummi selittää rouvalle, miten hänen tyttärensä ja miehensä adoptoivat vuosia sitten lapsen rouva Barkerin kautta, mutta pahoinpitelivät tämän kuoliaaksi kun eivät pitäneet lapsen käytöksestä. Rouva Barkerin poistuttua sisään astuu lihaksikas nuori mies kysymään töitä. Kuunneltuaan hänen tarinaansa Mummi oivaltaa, että mies on hänen tyttärensä tappaman adoptiolapsen kaksosveli. Hän esittelee miehen tyttärelleen ja tämän aviomiehelle mahdollisuutena korvata alkuperäinen lapsi tällä nuorukaisella, jota kutsuu Amerikkalaiseksi unelmaksi.


title: Amerikkalainen unelma (näytelmä)

text: Albee tutkii näytelmässä paitsi niin sanotun amerikkalaisen unelman valheellisuutta, myös silloisen amerikkalaisen perhemallin pysyvyyttä ja sen puhtoisen mielikuvan todellisuutta.


title: Amerikkalainen unelma (näytelmä)

text: Näytelmän on suomentanut Matti Rossi, ja sitä esitettiin ainakin Tampereen Työväen Teatterissa vuonna 1982. Mammaa ja Pappaa esittivät Eila Roine ja Tauno Karvonen.


title: Amerikkalainen unelma (täsmennyssivu)

text: Amerikkalainen unelma voi tarkoittaa seuraavia:


title: Hämeenlinnan Tarmo (jääkiekko)

text: Hämeenlinnan Tarmo oli yksi Suomen parhaita jääkiekkoseuroja 1940- ja 1950-luvulla. Tarmo voitti Jääkiekon SM-kultaa vuosina 1948 ja 1949. Mitalisijoilla Tarmo oli noina vuosikymmeninä yksitoista kertaa.


title: Hämeenlinnan Tarmo (jääkiekko)

text: Tarmo oli vuonna 1903 perustetun Hämeenlinnan Tarmon jääkiekkojaosto. Jääkiekkotoiminta Tarmossa alkoi 1935 ja toiminta loppui 1975, jolloin Hämeenlinnan jääkiekkotoiminta keskitettiin HPK:lle.


title: Hämeenlinnan Tarmo (jääkiekko)

text: Hämeenlinnan Tarmon jääkiekkotoiminta alkoi vuonna 1935, kun hämeenlinnalaiset urheiluseurat Tarmo ja Hämeenlinnan Pallokerho keskustelivat toimintojen osittaisesta yhdistämisestä. Suunnitelmana oli että HPK keskittyi jääpalloon ja pesäpalloon ja Tarmo jalkapalloon. Seurojen johtoportaissa suunnitelmaa ei kannatettu, mutta Tarmon jääpalloilijat päättivät omassa kokouksessaan siirtyä HPK:hon. Tapahtumasarja antoi alkusysäyksen Hämeenlinnan Tarmon jääkiekkotoiminnan aloittamiselle. Ensimmäisen jääkiekko-ottelunsa Tarmo pelasi vuoden 1936 helmikuussa helsinkiläistä Arsenalia vastaan, häviten ottelun 10-3.


title: Hämeenlinnan Tarmo (jääkiekko)

text: Muutaman vuoden kuluttua seuran perustamisesta Tarmon jääkiekkoilijat pelasivat jo seuran SM-sarjaan vuonna 1939. Silloisessa valtakunnansarjassa Tarmo pelasi kaksi ottelua Tammerfors Bollklubbia vastaan. Ensimmäinen ottelu päättyi tasan, mutta seuraavan ottelun Tarmo voitti 6-0. Voiton myötä Tarmo nousi SM-sarjaan kaudeksi 1938-1939. Tarmo voitti sarjassa kaksi ottelua ja sijoittui neljänneksi.


title: Hämeenlinnan Tarmo (jääkiekko)

text: Ensimmäisinä kausinaan Tarmo ei vielä mitalijoukkueeksi yltänyt ja kausia jäi myös pelaamatta talvisodan keskeyttäessä urheilutoiminnan. Kaudella 1943-1944 Tarmo ylsi jo sarjan kärjen tuntumaan, mutta jatkosota esti sarjan loppuun pelaamisen ja mestaruus jäi ratkaisematta. Tarmo ehti kuitenkin pelata kaikki ottelunsa.


title: Hämeenlinnan Tarmo (jääkiekko)

text: Jatkosodan päätyttyä urheilutoimintaa oli taas mahdollista jatkaa. Vuonna 1945 Tarmo hävisi SM-sarjassa vain yhden ottelun, jossa vastassa oli mestaruuden voittanut Ilves. Tarmo sijoittui Ilveksen jälkeen toiseksi ja saavutti historiansa ensimmäisen mitalisijan. Myös seuraavana kautena Ilves oli ainoa seura, joka pystyi Tarmon kukistamaan. Kaudella 1947 Tarmo sai Ilveksen jo kaadettua, mutta koska Tarmo hävisi oman ottelunsa TBK:ta vastaan, sijoittuivat sarjan kärjessä Ilves, Tarmo ja TBK tasapisteisiin. Mestaruus ratkaistiin uusintaottelulla Ilveksen ja Tarmon välillä. Lajin mahtiseura Ilves ei loppuottelussa antanut hämeenlinnalaisille mahdollisuuksia, vaan Tarmo jätettiin hopealle 10-2 lukemin.


title: Hämeenlinnan Tarmo (jääkiekko)

text: Seuraava kausi 1948 toi Tarmolle seuran historian ensimmäisen Suomen mestaruuden. Seura voitti kaikki ottelunsa ja Ilveskin kaatui lukemin 8-1. Toinen mestaruus tuli heti perään vuonna 1949. Tarmo ja Ilves ratkaisivat taas mestaruuden kohtalon. Ratkaisevan ottelun voitti Tarmo maalein 5-3.


title: Hämeenlinnan Tarmo (jääkiekko)

text: Tarmon kulta-aikoina mainetta niitti erityisesti kuuluisa Ka-Ku-Ti kentällinen, johon kuuluivat Matti Karumaa, Keijo Kuusela ja Esko Tie. Muitakin maineikkaita pelaajia esiintyi Tarmon riveissä, kuten Eero Salisma. Tarmon hopeakautena 1947 Keijo Kuusela teki Tarmolle seitsemässä ottelussa 39 maalia. Ennätys rikkoutui vasta 25 vuoden kuluttua, jolloin kaudessa pelattiin 36 ottelua.


title: Hämeenlinnan Tarmo (jääkiekko)

text: Seuraavat kaksi kautta 1950 ja 1951 sujuivat taas Ilveksen komennossa ja Tarmo jäi hopealle. Molempina kausina Ilves oli keskinäisissä otteluissa ainoastaan yhden maalin verran parempi. Vuonna 1950 mestaruus ratkesi suoraan sarjan paremmuuden perusteella, siinä Ilves voitti ottelun 5-4. Vuonna 1951 pelattiin kahdessa lohkossa ja lohkovoittajat Ilves ja Tarmo selviytyivät loppuotteluihin. Ensimmäinen päättyi tasan 1-1, toisen Ilves voitti 3-4.


title: Hämeenlinnan Tarmo (jääkiekko)

text: Kaudelle 1951-1952 Tarmo sai paikallisvastustajan SM-sarjaan, kun kaudella 1949-1950 SM-sarjassa piipahtanut HPK nousi takaisin SM-sarjaan. HPK nousi ensimmäistä kertaa varteenotettavaksi vastustajaksi. Joukkueeseen oli liittynyt muun muassa entinen Tarmon mies Eero Salisma. HPK pystyi ensimmäistä kertaa päihittämään Tarmon SM-tasolla ja HPK eteni Tarmon sijasta lohkovoittajana SM-finaaliin, lohkokakkonen Tarmo jäi pronssiotteluihin. Mitaliputki kuitenkin jatkui, sillä pronssiotteluissa kaatui Helsingin Jalkapalloklubi.


title: Hämeenlinnan Tarmo (jääkiekko)

text: Seuraavana vuotena 1952-1953 Tarmo sai jälleen kaupungin kiekkoherruuden itselleen selviytymällä loppuotteluun. Loppuotteluissa TBK oli kuitenkin vahvempi ja aiheutti Tarmolle SM-sarjakauden ainoat tappiot. Seuraavina kausina mitaliputki katkesi, sillä kahtena seuraavana vuotena Tarmo ei selviytynyt neljän parhaan joukkueen mitalipeleihin. Vuonna 1956 Tarmo voitti taas lohkonsa ja eteni loppuotteluun. Tällä kertaa Turun Palloseura oli kuitenkin parempi ja Tarmo jäi hopealle.


title: Hämeenlinnan Tarmo (jääkiekko)

text: Vuosina 1957 ja 1958 Tarmo ylsi vielä pronssiotteluihin asti. Vuonna 1957 Tarmo jäi neljänneksi ja vuonna 1958 seura saavutti pronssimitalit. Vuoden 1958 pronssimitali jäi Tarmon viimeiseksi jääkiekon SM-mitaliksi.


title: Hämeenlinnan Tarmo (jääkiekko)

text: Kaudelle 1958-1959 sarjajärjestelmää uudistettiin ja SM-sarja pelattiin yksilohkoisena. Tarmo jäi kolmen muun seuran kanssa sarjan häntäpäässä kymmeneen pisteeseen, jolloin sarjassa säilymisestä pelattiin uusintaottelut. Uusintaottelujen jälkeen Tarmo putosi suomensarjaan, eikä enää noussut takaisin SM-sarjaan. Vuotta myöhemmin myös paikallisvastustaja HPK putosi SM-sarjasta, joten paikallisottelut jatkuivat sarjatasoa alempana.


title: Hämeenlinnan Tarmo (jääkiekko)

text: Suomensarjakautena 1960-1961 Tarmo voittikin etelälohkon ja HPK jäi neljänneksi. Lohkovoiton myötä Tarmo eteni SM-sarjakarsintaan muiden lohkovoittajien KalPan ja Karhujen kanssa. Kolmen joukkueen karsintasarjasta kaksi parasta nousivat SM-sarjaan. Sarja oli hyvin tasainen. Ennen viimeistä ottelua Karhujen ja KalPan välillä Tarmo johti sarjaa yhdellä pisteellä. Tarmon epäonneksi sillä oli sarjan huonoin maaliero, mikä tarkoitti sitä että jos jäljellä oleva ottelu päättyisi tasan, Tarmo jäisi viimeiseksi. Karhut ja KalPa pelasivatkin sopuisasti tasan ja Tarmon nousu jäi toteutumatta. Tarmo teki ottelusta protestin, mutta se ei enää auttanut.


title: Hämeenlinnan Tarmo (jääkiekko)

text: 1960-luvun kausina Tarmo ei enää yhtä korkealle suomensarjassa yltänyt, ja kaupungin ykkösseuraksi oli nousemassa vähitellen HPK. Harjoitusolosuhteet kaupungissa kuitenkin paranivat, sillä 1964 valmistui Rinkelinmäen tekojäärata. Tarmoa se ei kuitenkaan auttanut parempiin sarjasijoituksiin, sillä kaudella 1966-1967 Tarmo putosi maakuntasarjaan. Kahden maakuntasarjassa pelatun kauden jälkeen Tarmo nousi suomensarjaan kaudeksi 1969-1970. Tulos oli vaatimaton, Tarmo ei voittanut ainoatakaan ottelua ja putosi takaisin maakuntasarjaan sarjajumbona.


title: Hämeenlinnan Tarmo (jääkiekko)

text: Seuran hissiliike suomensarjan ja maakuntasarjan välillä kuitenkin jatkui ja Tarmo nousi heti takaisin suomensarjaan kaudeksi 1971-1972. Tarmo nousi kaudella 1971-1972 vielä kertaalleen suomensarjalaisten eliittiin. Juuri maakuntasarjasta noussut Tarmo voitti oman lohkonsa ja jätti HPK:n kakkoseksi. Lohkon hämeenlinnalainen kärkikaksikko eteni kuuden joukkueen SM-karsintasarjaan. Karsintasarjassa Tarmo jäi kuitenkin viidenneksi. Yhtä hyvään menestykseen Tarmo ei suomensarjassa enää yltänyt. Jääkiekon suosio Hämeenlinnassa oli suurta kun molemmat hämeenlinnalaisseurat Tarmo ja HPK menestyivät suomensarjassa vielä kertaalleen samanaikaisesti. Paikallispelejä seurasi Rinkelinmäen tekojäällä 3 000 katsojaa.


title: Hämeenlinnan Tarmo (jääkiekko)

text: Seuraavana suomensarjakautena 1972-1973 paikallispelejä ei enää tullut, sillä HPK ja Tarmo sijoitettiin eri lohkoihin. Tarmo jäi omassa lohkossaan viimeistä edelliseksi ja putosi maakuntasarjaan. Kausi 1972-1973 jäi Tarmon viimeiseksi toiseksi korkeimmalla sarjatasolla. Maakuntasarja muuttui II-divisioonaksi vuonna 1974 ja Tarmo pelasi kolmanneksi korkeimmalla sarjatasolla vielä kaksi kautta suomensarjasta putoamisen jälkeen. Tämän jälkeen seura lopetti jääkiekkotoimintansa ja kausi 1974-1975 II-divisioonassa jäi Tarmon menestyksekkään jääkiekkohistorian viimeiseksi. Lopettamisen taustalla oli muun muassa se, että Tarmossa katsottiin, ettei Hämeenlinnan kokoisella kaupungilla ollut edellytyksiä ylläpitää kahta menestyvää jääkiekkojoukkuetta. Tarmon jääkiekkotoiminnan loppumisen myötä HPK sai oikeudet Tarmon pelaajiin ja seuran varusteetkin myytiin HPK:lle. HPK jatkoi 1970-luvulla pelaamistaan I-divisioonassa. Tarmon lopettamisen myötä kaupungin kakkosseuraksi nousi II-divisioonassa pelaava Tiikerit.


title: Hydroformylointi

text: Hydroformylointi on kemiallinen reaktio, jossa alkeeni reagoi siirtymämetallikatalyytin, tyypillisimmin koboltti- tai rodiumkatalyytin, läsnä ollessa hiilimonoksidin ja vedyn kanssa muodostaen aldehydin. Teollisuudessa hydroformyloinnista käytetään usein nimitystä oksoprosessi tai oksosynteesi. Hydroformylointi on nykyisin tärkein tapa valmistaa synteettisesti useita aldehydejä, ja sitä pidetään yhtenä tärkeimmistä 1900-luvulla tehdyistä kemiallisista keksinnöistä.


title: Hydroformylointi

text: Ensimmäisen kerran hydroformylointireaktion raportoi vuonna 1938 saksalainen kemisti Otto Roelen, joka työskenteli saksalaisessa kemianalan yrityksessä Ruhrchemie AG:llä. Hän huomasi kobolttia ja toriumia sisältävän katalyytin katalysoivan propanaalin muodostumista eteenistä ja synteesikaasusta. Ensimmäinen hydroformylointiprosessia hyödyntävä laitos valmistui vuonna 1945. Hydroformylointireaktiolla reagoivat lähes kaikki alifaattiset tai aromaattiset alkeenit. Nopeimmin reagoivat terminaaliset alkeenit ja hitaimmin haarautuneet alkeenit, joissa kaksoissidos sijaitsee hiiliketjun keskellä. Eteeniä pidempiketjuisista terminaalisista alkeeneista muodostuva aldehydi voi olla joko suoraketjuinen n-aldehydi tai haarautunut. n-Aldehydi on tyypillisesti päätuote. Alkeeneissa voi olla läsnä useita muita funktionaalisia ryhmiä, kuten hydroksyyli-, karbonyyli-, karboksyyli- tai syanoryhmiä, mutta halogeeniatomit yleensä häiritsevät reaktiota.


title: Hydroformylointi

text: Teollisessa mittakaavassa käytettävät hydroformylointikatalyytit ovat joko koboltti- tai rodiumyhdisteitä, mutta myös ruteeni- ja platinapohjaisia katalyyttejä on tutkittu. Katalyyttinä käytetään tyypillisesti joko oktakarbonyylikobolttia tai ruteenin komplekseja, joissa ligandeina ovat hiilimonoksidi ja trifenyylifosfiini tai trifenyylifosfiinin johdannainen. Kobolttikatalyytit ovat halvempia mutta eivät yhtä tehokkaita kuin rodiumkatalyytit. Rodiumkatalyyttien kehitys alkoi 1970-luvun puolivälissä, ja ne ovat suuressa määrin syrjäyttäneet kobolttikatalyytit. Käytettäessä kiraalisia fosfiiniligandeja tai kiraalisia apuaineita voidaan hydroformylointi suorittaa asymmetrisesti ja saada puhtaita optisia isomeereja. Käytettäessä kobolttikatalyyttejä dieeneistä muodostuu tyydyttynyt monoaldehydi ja rodiumkatalyyteillä tyydyttynyt dialdehydi. 1,4-dieenit tai 1,5-dieenit voivat muodostaa syklisen ketonin.


title: Hydroformylointi

text: Hydroformylointireaktioiden olosuhteet riippuvat paljolti käytetystä katalyytistä. Käytettäessä oktakarbonyylikobolttia reaktio vaatii 110–180 °C:n lämpötilan ja 200–350 bar paineen. Rodiumkatalyyteillä reaktio tapahtuu 80–130 °C:n lämpötilassa ja 10–100 bar paineessa. Hiilimonoksidin ja vedyn suhde on reaktiossa usein joko 1:1 tai 1:1,2. Rodiumkatalyyttejä käytettäessä reaktion selektiivisyys on kobolttikatalyyttiä parempi: n-alkeenia on parhaimmillaan edellisissä 95 % tuotteesta, kun kobolttikatalyytillä n-aldehydien ja isoaldehydien suhde on 80:20. Kobolttikatalyyttiä käytettäessä muodostuva aldehydi usein pelkistyy alkoholiksi, mikä voi olla myös suotavaa, mikäli prosessin haluttu lopputuote on kyseinen alkoholi. Muita hydroformylointiprosessissa tapahtuvia mahdollisia sivureaktioita ovat aldolireaktiot, asetaalin muodostuminen ja Tishchenko-reaktio. Muodostuva tuote puhdistetaan tislaamalla ja katalyytti erotetaan ja kierrätetään.


title: Hydroformylointi

text: Hydroformyloinnilla valmistettuja aldehydejä voidaan käyttää joko sellaisenaan hienokemikaaleina tai muiden yhdisteiden valmistamiseen. Eniten hydroformyloinnilla tuotettuja aldehydejä ovat propanaali, butanaali, isobutanaali, pentanaali ja isopentanaali.


title: Hydroformylointi

text: Hydroformyloinnin mekanismi poikkeaa hieman käytettäessä katalyyttinä kobolttiyhdisteitä tai rodiumyhdisteitä. Molemmille yhteistä on hapettava additio, jossa muodostuu metallin ja alkeenin välinen п-kompleksi ja tälle kompleksille tapahtuu hydrometallointi, jolloin vety liittyy kaksoisidokseen (mekanismista käytetään englanninkielistä nimitystä migratory insertion). Tämän jälkeen hiilimonoksidi kompleksoituu metallin kanssa ja tapahtuu karbonylointireaktio (noudattaa myös migratory insertion -mekanismia). Nyt metalliin koordinoitunut aldehydi vapautuu tämän jälkeen pelkistävän eliminaation seurauksena.


title: Hydroformylointi

text: Kobolttikatalysoidussa hydroformylaatioissa varsinainen katalyytti on oktakarbonyylikoboltista muodostuva trikarbonyylihydrokobolttimolekyyli. Trikarbonyylihydrokoboltti koordinoituu alkeenin kaksoissidokseen ja tätä hapettavaa additiota seuraa hydrometallointi. Seuraavassa vaiheessa hiilimonoksidi liittyy kobolttikompleksiin ja reagoi alkeenin kanssa karbonylointireaktiolla. Pelkistävässä eliminaatiossa pelkistimenä toimii tetrakarbonyylihydrokoboltti tai vety ja aldehydi vapautuu. Alla on kobolttikatalysoidun reaktion katalyyttinen sykli.


title: Hydroformylointi

text: Rodiumkatalyyttinä toimii tyypillisesti trifenyylifosfiinikompleksi kuten tris(trifenyylifosfiini)rodiumkarbonyylihydridi. Tämä katalyytti on kemiallisessa tasapainossa useiden erilaisten kompleksien kanssa, jotka muodostuvat dissosiatiivisella mekanismilla tris(trifenyylifosfiini)rodiumkarbonyylihydridistä. Useimmiten aktiivisen kompleksin katsotaan olevan rakenteeltaan HRh(CO)L. Rodiumkatalyytti koordinoituu alkeeniin ja trifosfiiniligandien aiheuttamista steerisistä vaikutuksista johtuen metalli koordinoituu terminaaliseen hiiliatomiin, mikä selittää korkean selektiivisyyden n-aldehydin suhteen. Koordinoitumista seuraavat hapettava additio, karbonylointi ja pelkistävä eliminointi, jolloin aldehydi vapautuu ja katalyyttisesti aktiivinen rodiumkompleksi regeneroituu. Alla rodiumkatalysoidun hydroformyloinnin katalyyttinen sykli.


title: Gotham (televisiosarja)

text: Gotham on yhdysvaltalainen Bruno Hellerin luoma rikossarja, joka perustuu sarjakuvakustantamo DC Comicsin julkaisemien Batman -sarjakuvien hahmoihin, erityisesti Bruce Wayneen ja James Gordoniin. Sarjan pääosassa nuorta James Gordonia näyttelee Ben McKenzie.


title: Gotham (televisiosarja)

text: "Gothamin" ensimmäinen jakso esitettiin Yhdysvalloissa Foxilla 22. syyskuuta 2014, ja sen toisen tuotantokauden esittäminen Foxilla alkoi 21. syyskuuta 2015. Suomessa sarjaa on voinut seurata Netflixin palvelussa. Toukokuussa 2018 vahvistettiin, että viides tuotantokausi tulee olemaan sarjan viimeinen.


title: Gotham (televisiosarja)

text: "Gotham" kertoo James Gordonin poliisiurasta Gotham Cityn kaupungissa, sekä vanhempansa menettäneen Bruce Waynen kasvamisesta aikuiseksi. Lisäksi sarjassa esitetään useiden Batmanin vihollisten syntytarinat.


title: Gotham (televisiosarja)

text: Gotham Cityn poliisin uusi tulokas James Gordon saa kokeneen etsiväparinsa Harvey Bullockin kanssa ratkottavakseen Thomas ja Martha Waynen murhan. Gordon tapaa Waynen perheen pojan, Brucen, joka on nyt jäänyt hovimestarinsa Alfred Pennyworthin huollettavaksi. Gordon lupaa Brucelle ratkoa murhan ja saada tekijän kiinni. Työnsä ohessa Gordon ajautuu tekemisiin Gotham Cityn mafiaperheiden ja gangstereiden kanssa.


title: Major League Baseball -kausi 1939

text: Major League Baseball -kauden 1939 päätteeksi pelatussa World Series -ottelusarjassa kohtasivat New York Yankees ja Cincinnati Reds. Seitsemäs MLB:n All-Star -ottelu pelattiin Yankee Stadiumilla, New Yorkissa, 11. heinäkuuta 1939. AL voitti juoksuin 3–1.


title: Major League Baseball -kausi 1939

text: 12.9. pelattu ottelu Chicago White Sox'in ja Washington Senators'in välillä mitätöitiin


title: Armadal (Skye)

text: Armadal () on kylä Skotlannissa An t-Eilean Sgitheanachin saaren eteläosassa Slèiten niemimaalla. Kylästä on säännöllinen lauttayhteys Malaigin kylään Skotlannin mantereen puolelle. Armadalin kylän läheisyydessä toimii gaelinkielinen korkeakoulu Sabhal Mòr Ostaig.


title: Rohkeita otteita

text: Rohkeita otteita () on Léonide Moguyn ohjaama yhdysvaltalainen film noir -tyylinen rikosdraamaelokuva vuodelta 1946. Film noirin pääosissa ovat George Raft ja Ava Gardner, joka teki ensimmäisen pääosansa Maryna. "Rohkeita otteita" kertoo kotikaupunkiinsa palaavasta kaunottaresta, joka herättää kilpailua ja murha-aikeita entisissä miesystävissään.


title: Rohkeita otteita

text: "Rohkeita otteita" perustuu Maritta M. Wolffin samannimiseen romaaniin (1941), jonka pohjalta Philip Yordan laati elokuvan käsikirjoituksen. Seymour Nebenzahl oli elokuvan tuottajana ja Nero Films tuotantoyhtiönä. Elokuvan rahoitti palmspringsiläinen pankki, ja "Rohkeita otteita" kuvattiin Kalifornian San Fernandossa kesäkuun lopun ja elokuun alun välisenä aikana vuonna 1945.


title: Rohkeita otteita

text: "Rohkeita otteita" sai Yhdysvaltain ensi-iltansa 25. tammikuuta vuonna 1946. Suomessa elokuva sai teatteriensi-iltansa 5. toukokuuta vuonna 1950. United Artists vastasi elokuvan teatterilevityksestä Yhdysvalloissa. Vaikka elokuva sai kriitikoilta sekalaisia arvosteluja, "Rohkeita otteita" oli yleisömenestys. Elokuva on julkaistu VHS:nä ja DVD:nä. Alan Ladd ja Evelyn Keyes esiintyivät elokuvan "Lux Radio Theatren" tekemässä radiosovituksessa 15. huhtikuuta 1946.


title: Petter Ervast

text: Petter Ervast (28. toukokuuta 1814 Kalajoki – 19. kesäkuuta 1857 Kajaani) oli suomalainen lääkäri joka esitteli tohtorinväitöskirjassaan ensimmäistä kertaa luettelon Suomessa tavattavista luonnonvaraisista lääkekasveista.


title: Petter Ervast

text: Ervastin vanhemmat olivat Kalajoen tervavaraston hoitaja Petter Ervast (1778–1814) ja hänen toinen puolisonsa Brita Frosterus. Ervast kävi Oulun triviaalikoulua ja pääsi ylioppilaaksi Helsingissä 1830. Hän valmistui Helsingin yliopistosta filosofian kandidaatiksi 1834, filosofian maisteriksi 1836, lääketieteen kandidaatiksi 1837, lääketieteen lisensiaatiksi 1839 ja lääketieteen tohtoriksi 1840.


title: Petter Ervast

text: Ervastin ruotsinkielisessä tohtorinväitöskirjassa "Om Finlands inhemska Läkemedel" esiteltiin 210 Suomessa luonnonvaraisina esiintyvää lääkekasvia ja kuvattiin niiden käyttötapoja.


title: Petter Ervast

text: Ervast toimi 1836–1839 lääkintöylihallituksen kanslistina. Hän oli Raahen kaupunginlääkärinä vuodesta 1839 alkaen ja Raahen piirilääkärinä vuodesta 1845 alkaen. Viimeksi Ervast toimi Elias Lönnrotin seuraajana Kajaanin piirilääkärinä ja Kajaanin linnanlääkärinä 1854–1857.


title: Petter Ervast

text: Petter Ervast oli naimisissa ranskalaista hugenottisukua olleen Augusta Vilhelmina Basilierin (1815–1900) kanssa. Heidän poikiaan olivat rautatiehallituksen tilastokonttorin johtaja, valtiopäivämies Petter Edvard Ervast (1841–1899), tilastollisen päätoimiston aktuaari August Wilhelm Ervast (1845–1900) ja Lapinmaan tuomiokunnan tuomari Johan Fredrik Ervast (1844–1886). Teosofian uranuurtaja Suomessa Pekka Ervast oli Petter Edvard Ervastin poika.


title: Akrivastiini

text: Akrivastiini on nopeavaikutteinen toisen polven H-antihistamiini, joka lievittää allergisia oireita estämällä histamiinin sitoutumista H-reseptoriin. Akrivastiinia käytetään esimerkiksi pseudoefedriinin kanssa yhdistelmälääkkeissä allergisen nuhan hoitoon.


title: Akrivastiini

text: Akrivastiinin käytössä voi esiintyä uneliaisuutta ja sitä ei tulisi käyttää raskauden aikana mahdollisten sikiövaurioiden takia. Yliherkkyysreaktiot ovat myös mahdollisia.


title: Helmholtz-Zentrum Geesthacht

text: Helmholtz-Zentrum Geesthacht - Zentrum für Material and Küstenforschung GmbH (HZG) on Saksan valtion ja osavaltioiden yhteisrahoittama materiaalitieteeseen, ilmastotieteisiin ja rannikkojen tutkimukseen keskittyvä tutkimuskeskus, jonka toiminta tapahtuu pääasiassa Geesthachtissa ja osittain myös Berliinissä, Hampurissa, Münchenissä, ja Teltowssa. Vuonna 2014 tutkimusinstituutissa työskenteli yli 900 työntekijää.


title: Helmholtz-Zentrum Geesthacht

text: Vuonna 1956 perustetun tutkimuskeskuksen alkuperäinen nimi vuoteen 2010 asti oli "Gesellschaft für Kernenergieverwertung in Schiffbau und Schiffahrt" ("GKSS"), ja se rakennutti Saksan ensimmäisen ja toistaiseksi ainoan ydinvoimalla toimivan siviilikäyttöön tarkoitetun laivan, NS Otto Hahnin, sekä käytti sitä tutkimukseen vuodesta 1964 vuoteen 1979. Jo vuonna 1958 tutkimuskeskus oli mukana perustamassa komiteaa, josta vuosien saatossa kehittyi yksi Saksan suurimmista tutkimuskeskuksista, Helmholtz-Gemeinschaft.


title: Slèite

text: Slèite () on niemimaa An t-Eilean Sgitheanachin saaren eteläosassa Skotlannissa. Vielä 1900-luvun alussa 90 % niemimaan asukkaista puhui gaelin kieltä 2000-luvun alussa osuuden ollessa noin 50 %. Puhujamäärän laskusta huolimatta seutu kuuluu vahvimpiin gaelin kielin puhuma-alueisiin ja Slèitellä toimii myös gaelinkielinen korkeakoulu Sabhal Mòr Ostaig.


title: Jiří Lála

text: Jiří Lála (s. 21. elokuuta 1959 Tábor, Tšekkoslovakia) on entinen tšekkoslovakialainen jääkiekkoilija, joka edusti maataan uiseissa arvokisoissa, voittaen muun muassa maailmanmestaruuden vuonna 1985 ja olympiahopeaa Sarajevosta 1984.


title: Jiří Lála

text: Vuonna 1983 hänet valittiin MM-turnauksen parhaaksi hyökkääjäksi.


title: Sgonnsair

text: Sgonnsair () on kylä An t-Eilean Sgitheanachin saarella Skotlannissa.


title: Eläintarhatarina

text: Eläintarhatarina ("The Zoo Story", alun perin "Peter and Jerry") on Edward Albeen ensimmäinen, yksinäytöksinen näytelmä, jonka hän kirjoitti vuonna 1958 vain kolmessa viikossa. Puistonpenkillä tapahtuvaksi kahden miehen keskusteluksi tiivistetty näytelmä tutkii eristäytymisen, yksinäisyyden ja ymmärretyksi tulemisen teemoja nykyajan epäinhimillistävässä kaupallisessa maailmassa.


title: Eläintarhatarina

text: Kun New Yorkin teatterituottajat eivät kiinnostuneet näytelmän tuotannosta, se sai kantaesityksensä Länsi-Berliinin Werkstatt-teatterissa 28. syyskuussa 1959 kaksoisnäytöksessä, jonka toinen näytelmä oli Samuel Beckettin "Viimeinen ääninauha". Yhdysvalloissa "Eläintarhatarina" esitettiin ensi kerran Provincetown Playhousessa 1960, pääosissa William Daniels ja George Maharis.


title: Eläintarhatarina

text: Peter ja Jerry tapaavat puistonpenkillä New Yorkin Central Parkissa. Peter on keski-ikäinen kustannusyhtiön johtaja, jolla on vaimo, kaksi tytärtä, kaksi kissaa ja kaksi papukaijaa. Jerry on eristäytynyt ja katkeroitunut mies, joka hakee epätoivoisesti keskustelukumppania. Hän pakottaa Peterin kuuntelemaan tarinoita elämästään, käynnistään Central Parkin eläintarhassa ja siihen johtaneista syistä. Näytelmä tapahtuu reaaliajassa, ja sen ironinen huumori ja dramaattinen jännite tiivistyvät lopussa, kun Jerry saa Peterin alentumaan omalle villieläimen kaltaiselle tasolleen.


title: Eläintarhatarina

text: Jerry yrittää työntää Peteriä pois penkiltä ja vaatii häntä taistelemaan reviiristään. Kun Peter yrittää tehdä lähtöä, Jerry vetää yllättäen esiin veitsen, mutta pudottaa sen tahallaan maahan Peterin ulottuville. Kun Peter sitten pitelee veistä puolustautuakseen, Jerry hyökkää päin veistä ja tulee sen lävistämäksi. Hän jää penkille verta vuotavana, ja Peter lähtee pelästyneenä karkuun.


title: Eläintarhatarina

text: Edward Albee kirjoitti lähes 50 vuotta myöhemmin näytelmään ensimmäisen näytöksen "Homelife", jonka tapahtumat edeltävät toisen näytöksen puistonpenkkikohtausta ja jossa nähdään kolmantena henkilönä Peterin vaimo. Samalla Albee ilmoitti, ettei alkuperäistä yksinäytöksistä versiota saa enää esittää ammattiteattereissa.


title: Eläintarhatarina

text: Kaksinäytöksinen versio "Edward Albee’s At Home at the Zoo" esitettiin San Franciscon American Conservatory Theaterissa kesäkuussa 2009, sitten New Yorkin Second Stage Theaterissa ja Seattlen Theater Schmeaterissa.


title: Eläintarhatarina

text: "Eläintarhatarina" on keskeisessä roolissa marokkolaisen Yūsuf Fāḍilin romaanissa "Qiṣṣat hadīqat al-ḥayawān" (”Eläintarhatarina”, 2008), joka kertoo teatteriammattilaisten elämästä 1970-luvun Marokossa ja marokkolaisten elämästä Pariisissa. Romaanin päähenkilöt yrittävät esittää näytelmää, mutta käsikirjoituksesta puuttuu pari olennaista sivua.


title: Eläintarhatarina

text: "Eläintarhatarinaan" viitataan myös yhdysvaltalaisessa komediaelokuvassa "Äksyt vanhat herrat" (1993).


title: Eläintarhatarina

text: Suomen Televisio teki näytelmästä Sirppa Sivori-Aspin ohjaaman 55-minuuttisen televisionäytelmän vuonna 1965, näyttelijöinä Lasse Pöysti (Peter) ja Ville-Veikko Salminen (Jerry).


title: Intraleague Draft

text: Intraleague Draft oli NHL-jääkiekkoliigan järjestämä vuosittainen varaustilaisuus vuosina 1952, 1957 ja 1963–1975. Se oli eräänlainen Waiver Draftin edeltäjä. Varaustilaisuuden oli tarkoitus tasoittaa joukkueiden välisiä tasoeroja.


title: Intraleague Draft

text: Varaustilaisuudessa joukkueet saivat valita pelaajia muista joukkueista siirtokorvausta vastaan. Viime kauden huonoimmat joukkueet saivat varata tilaisuudessa ensin. Joukkueet saivat suojata tärkeimmät pelaajansa. Ensimmäisessä varaustilaisuudessa joukkueet saivat suojata 25 pelaajaa. Suojattua pelaajaa ei voinu valita varaustilaisuudessa. Varaustilaisuuksista ei ole jäänyt kunnollisia pöytäkirjoja. Viimeinen varaustilaisuus järjestettiin 1975.


title: Intraleague Draft

text: Intraleague Draftia ei tule sekoittaa 1950- ja 1960-lukujen Interleague Draftiin, jossa NHL-joukkueet varasivat pelaajia muista ammattilaisliigoista.


title: Sulo Cantell

text: Sulo Johannes Cantell (20. toukokuuta 1892 Pietari – 1955) oli suomalainen filosofian maisteri, biologi ja lehtori.


title: Sulo Cantell

text: Cantell keräsi 1930-luvulla kansan keskuudesta perimätietoa Suomen luonnossa esiintyvien lääkekasvien käytöstä. Hän julkaisi vuonna 1936 yhdessä Väinö Saarnion kanssa kirjan "Suomen myrkylliset ja lääkekasvit" jossa lueteltiin 319 kasvia.


title: Sulo Cantell

text: Sulo Cantell oli naimisissa vuodesta 1917 Toini Levanderin (s. 1893) kanssa.


title: Mallaig

text: Mallaig () on rannikkokylä Länsi-Skotlannissa. Kylästä on lauttayhteys Rùmin saarelle sekä Armadalin kylään Skyen saarelle.


title: Kiinan taide

text: Kiinan taide on tärkeä osa Kiinan kulttuuriperintöä, ja se on muovannut myös muun Itä-Aasian taidetta. Kiinan taiteen merkittävimpiä ja tunnetuimpia muotoja ovat maisemamaalaus, kalligrafia, posliinitaide ja jadeveistokset, sekä arkkitehtuurista etenkin puutarha-arkkitehtuuri. Myös kiinalainen käsityö ja taideteollisuus ovat aina olleet arvostettuja, ja maan käsityöperinne elää yhä voimakkaana.


title: Kiinan taide

text: Kiinalaisessa taiteessa on aina ollut tärkeää perinne ja symboliikka. Aihevalintoihin ovat maan perinteisessä maalaustaiteessa vaikuttaneet taiteen tavoitteet: kiinalaisten maalausten on täytynyt olla mieltä virkistäviä, hyvää moraalia ilmentäviä tai esteettisesti kiehtovia. Näköisyyteen tai realismiin ei ole kovin tiukasti pyritty, vaan kohteen luonteesta on pyritty tavoittamaan jotain oleellista. Erityistä huomiota on kiinnitetty viivankäyttöön ja sivellintekniikkaan.


title: Kiinan taide

text: Kiinalaisen nykytaiteen katsotaan syntyneen vuonna 1978 kulttuurivallankumouksen päätyttyä. Kiinan taidemarkkinoiden myynti on 2000-luvulla moninkertaistunut.


title: Kiinan taide

text: Kiinalaiselle taiteelle on tyypillistä läheinen suhde traditioon, sillä maan yhteiskunnan arvoja ovat määränneet ja hallinneet perinteistä johtuvat arviointiperusteet ja menneisyyden mallit. Muinaisilla taideteoksilla on ollut esikuvallinen tehtävä ja yleispätevä arvo. Ihanteena on toiminut "fugu"; käsite kuvaa muinaisuuden tuomista nykyisyyteen, ”henkistä yhteydenpitoa” vanhojen mestarien kanssa, ilman kuitenkaan vanhojen mallien orjallista kopioimista. Perinne on vain tarjonnut yleiset puitteet, mikä on taannut kulttuurin ja tyylin jatkuvuuden. Samalla on kuitenkin säilynyt mahdollisuus luovuuteen.


title: Kiinan taide

text: Taiteella on Kiinassa katsottu olevan eettinen tehtävä heijastamassa ja rakentamassa kaikkeuden ja yhteiskunnan sopusointua. Tämän seurauksena myös maan arvot ja oppijärjestelmät ovat heijastuneet taiteessa.


title: Kiinan taide

text: Symboliikalla on Kiinassa pitkä historiallinen pohja, ja symbolit esiintyvät Kiinan taiteessa yhä laajasti. Tunnetuimpia kiinalaisen symboliikan vertauskuvia on lohikäärme, jossa yhdistyvät monet mytologiset ja kosmologiset käsitykset. Myös kukkasymboliikka on hyvin yleistä maalauksissa, tekstiileissä, posliinissa, matoissa ja rakennustaiteessa. Muita paljon symbolisesti käytettyjä aiheita ovat esimerkiksi lepakko, kala ja bambu.


title: Kiinan taide

text: Kiinan maalaustaiteella on maan taiteista ehkä kaikkein pisin yhtäjaksoinen ”suuren taiteen” perinne. Maalaustaide on ollut Kiinassa aina hyvin arvostettua, mitä on auttanut sen läheinen yhteys runouteen ja kalligrafiaan sekä sen asema hallitsevan luokan taiteena. Kiinalainen maalaustaide sai alkunsa varsinaisesti Hajaannuksen kaudella (220–581). Silloin ilmaantuivat ensimmäiset merkittävät nimeltä tunnetut taidemaalarit ja kalligrafit.


title: Kiinan taide

text: Tavallisimpia maalausten ja kalligrafian muotoja Kiinassa ovat olleet pysty- ja vaakarullamaalaukset, albuminlehdet, viuhkamaalaukset, sermimaalaukset sekä palatsien, temppelien ja hautojen seinämaalaukset. Kompositioon on kuulunut oleellisena osana tekijän sivellinsigneeraus ja -päiväys, punainen tekijäsinetti sekä kalligrafiateksti, usein runo tai runosäe. Kehystys on ollut oma taiteenlajinsa samoin kuin sinettien kaivertaminen.


title: Kiinan taide

text: Kiinalaisten maalausten tuli olla mieltä virkistäviä, hyvää moraalia ilmentäviä tai esteettisesti kiehtovia. Sen vuoksi aiheisiin eivät kuuluneet sota, väkivalta, kuolema tai alastomuus. Kiinalaiset maalaukset voidaan jakaa kuuteen luokkaan: maisemamaalaukset, kukka- ja lintumaalaukset, bambumaalaukset, eläinmaalaukset, muotokuvamaalaukset sekä yliluonnollisia aiheita esittävät maalaukset.


title: Kiinan taide

text: Maalaustaiteen lajeista tärkein Kiinassa on lähes aina ollut maisemamaalaus. Luontomaalauksia on tulkittu paljolti taolaisen ajattelun näkökulmasta ja sen käsittein, taolaisen alkusyyn heijastuksina maailmassa. Kiinan maalaustaiteessa on myös kungfutselaisia painotuksia; etenkin maan hovimaalarit tekivät paljon yleistä moraalia pönkittäviä muotokuvia esimerkillisistä ja hyveellisistä hallitsijoista, ministereistä ja pyhimyksistä. Buddhalaisuuden vaikutusta ovat etenkin buddhalaisten temppelien ja luostarien seinämaalaukset, joiden aiheina oli buddhalaisen opin ja legendojen kuvittaminen.


title: Kiinan taide

text: Kiinalaiset maalarit eivät pyrkineet näköisyyteen tai realismiin sen länsimaisessa merkityksessä: esimerkiksi varjostusta tai keskeisperspektiiviä ei käytetty ennen 1900-lukua. Kiinalaiselle maalarille oli sen sijaan tärkeintä kohteen sielun tai hengen kuvaus, jotain oleellista sen luonteesta, rytmillisyydestä ja elämänvoimasta ("qi"). Tämän saavuttamisessa tärkeintä oli taiturimainen sivellintekniikka. Viiva oli kiinalaisessa taiteessa tärkeä, sillä siinä maalaustaide ja kalligrafia kohtaavat toisensa. Maalaustaiteessa ja kalligrafiassa käytetään samankaltaisen viivatekniikan lisäksi myös samoja työvälineitä, ja niitä yhdistää samat arviointiperusteet: sivelletyn viivan eloisuus sekä taideteoksen kokonaissommittelu. Maalari Xie He määritteli Eteläisen Qi-dynastian (479–502) kaudella kuusi taideteoksen esteettistä arviointiperustetta, jotka ovat edelleen käytössä maan perinteisessä maalaustaiteessa:Kiinan taiteilijat olivat usein joko keisarillisen hovin tukemia hovimaalareita tai oppineistoa eli "litteraattia". Hovimaalarien tehtävä oli paitsi tarjota kuninkaalle tai keisarille taide-elämyksiä, myös toimia propagandan apuna. Tang-dynastian loppuvaiheessa ja sen jälkeen 800- ja 900-luvuilla parhaiten olivat säilyneet Jinglinin ja Sichuanin hovien keisarilliset taideperinteet. Tuon ajan hovimaalarit maalasivat etupäässä lintuja, kukkia, vuoria ja jokia. Aiheiden valintaan vaikutti se, että kungfutselaisen näkemyksen mukaan yhteiskuntaan saattoi vaikuttaa tutkiskelemalla luonnonjärjestystä sen kaikessa loistossaan.


title: Kiinan taide

text: Song-hovin aikana 900-luvulta alkaen hovimaalaustaide muuttui entistä hienostuneemmaksi ja tyypillisen kiinalaiseksi tyyliksi. Ming-hovin taiteilijat synnyttivät "zhe"-koulukunnan, joka kehitti kiinalaisen maalauksen kertovat ja opetukselliset elementit täydellisyyteen. Qing-dynastian hovitaide muuttui yhä pikkutarkemmaksi ja koristeellisemmaksi, ja siinä keisarilliseen makuun yhdistyivät länsimaiset vaikutteet, joita Kiinaan tuli esimerkiksi lähetyssaarnaaja-maalarien mukana.


title: Kiinan taide

text: Litteraatti-maalaussuunta sai alkunsa pohjoisen Song-dynastian loppuaikoina noin 1050. Tyylin perustivat oppineet virkamiehet Su Shi, Mi Fu ja Li Gonglin. Mongolit olivat vallanneet Kiinan, ja moni koulutettu kiinalainen oli menettänyt asemansa yhteiskunnassa. Oppineet muodostivat silloin keskinäisiä tukiryhmiä, joissa varakkaat auttoivat heikompiosaisia, ja nämä palkitsivat auttajansa usein maalauksilla. Litteraattien maalauksissa korostuu kalligrafia, sillä he olivat koulutuksensa kautta taitavia kirjoittajia. He suosivat yksivärisiä maalauksia ja kasviaiheita, jotka olivat ihailtavien inhimillisten ominaisuuksien symboleja.


title: Kiinan taide

text: Taiteilija, kirjanpainaja ja julkaisija Hu Zhengyan (1584–1674) julkaisi vuonna 1633 Nanjingissa painetun monivärisen painetun ohjekirjan nimeltä "Kymmenen bambun työhuoneen ohjekirja maalaustaiteeseen ja kalligrafiaan". Kirjassa käytettiin tekniikkana moniväripuupiirrosta ja se tunnetaan moniväripainannan varhaisena mestariteoksena.


title: Kiinan taide

text: Kuvanveistolla on kiinalaisessa kulttuurissa ollut maalaustaidetta vähäisempi merkitys. Sillä ei ole ollut samanlaista itsenäistä arvoa eikä se ole samoin liittynyt yhteiskunnan johtavan luokan harrastuksiin. Kuvanveistäjillä oli vain käsityöläisen asema siinä kun taidemaalarit kuuluivat Kiinassa usein oppineistoon tai hoviin.


title: Kiinan taide

text: Kuvanveisto oli Kiinassa merkityksellistä etupäässä aikoina, jolloin uskonnolla oli vahva asema. Kuvanveisto liittyi joko jumalien palvontaan tai hautojen varustamiseen. Se tuotti temppeleille kulttikuvia sekä suurmiehille seuralaisia kuolemantakaiseen elämään. Esimerkiksi keisari Qin Shi Huangdin (hallitsi 221–210 eaa.) mukana haudattiin yli 7000 luonnollisen kokoisen terrakottasotilaan armeija. Kiinan kuvanveiston suurin kukoistus päättyi varhaisemman keisarikauden aikana. Sen jälkeen se jäi käsityömäiseksi koristelutaiteeksi, joka ei enää uudistunut. Entisaikojen kiinalaisten kuvanveistäjien nimiäkään ei tunneta.


title: Kiinan taide

text: Kiinalainen arkkitehtuuri on säilynyt perusosiltaan yhdenmukaisena koko Kiinan perinteisen kulttuurin aikana. Samat tilankäsittelyn ja tekniikan piirteet esiintyvät yksityisistä asunnoista palatseihin ja temppeleihin. Puu on ollut Kiinassa perinteisesti tärkein rakennusmateriaali. Kiinalaisista rakennuksista tunnetuimpia ja omaleimaisimpia ovat kaarevat katot, pagodit, pihatalot ja 6000 kilometrin mittainen Kiinan muuri. Kiinalaisen arkkitehtuurin arvostetuin muoto on maan puutarha-arkkitehtuuri, jolla on ollut suuri vaikutus Euroopassakin.


title: Kiinan taide

text: Kiinalainen käsityö ja taideteollisuus ovat aina olleet arvostettuja, ja maan käsityöperinne elää yhä voimakkaana. Kiinassa on keksitty ja otettu ensimmäisenä käyttöön uusia materiaaleja ja työtapoja. Kiinalaisista taideteollisuuden keksinnöistä tunnetuin on posliini. Ensimmäiset lasitetut keramiikkaesineet valmistettiin Kiinassa noin 1700 eaa. Varhaisimmat posliinilöydöt ovat 600-luvun haudoista. Ming-ajalle tyypillistä oli sinivalkoinen posliini, jota pidetään yhtenä kiinalaisen keramiikan huippusaavutuksena. Ming-aikana Kiinaan perustettiin keisarilliset posliinitehtaat Jingdezheniin, joka on edelleenkin tärkeä posliinikeskus. Posliinin vienti ulkomaille tuli tärkeäksi etenkin 1700-luvun kuluessa.


title: Kiinan taide

text: Toinen Kiinassa syntynyt taideteollisuusperinne ovat lakkatyöt, jotka saavuttivat huippunsa Ming-kaudella. Lakkaa saadaan lakkapuun maitiaisnesteestä. Eriväristä lakkaa on levitetty usein puulle tai hamppukankaalle. Sitä on käytetty maalina, siihen on upotettu koristeita, tai sille on kaiverrettu kuvioita.


title: Kiinan taide

text: Jadeksi kutsutut kivilajit ovat olleet Kiinassa aina arvostettuja materiaaleja, ensin nefriitti ja myöhemmin jadeiitti. Jadesta on valmistettu etenkin pienoisveistoksia, koruja ja pienoisastioita. Jadea paljon myöhemmin käyttöön tullut pronssi syrjäytti lopulta jaden rituaalikäytössä, kun siitä tuli valmistuksensa vaativuuden johdosta vaurauden ja vallan symboli. Muinaisessa kiinalaisessa pronssivalumenetelmässä käytettiin kappalemuotteja: erillisiä savesta muotoiltuja ja leikattuja muotin osia.


title: Kiinan taide

text: Cloisonné on soluemali, jota Kiinassa on valmistettu mongolivallan ajoista lähtien. Cloisonné-esineet valettiin aluksi pronssista ja 1500-luvulta alkaen kuparista.


title: Kiinan taide

text: Kiinalaisia tyylisuuntia etenkin taidekäsityössä ja posliiniesineissä alettiin jäljitellä Euroopassa 1600-luvulta 1800-luvulle asti. "Chinoiserie"-tyyli levisi 1700-luvulla kaikkialle Eurooppaan, mutta muoti-ilmiö vaikutti etenkin Ranskassa, Alankomaissa, Englannissa ja Saksassa. Chinoiserie vaikutti etenkin rokokootyylin syntymiseen, ja se oli lähtökohtana 1700-luvulla kehittyneelle romanttiselle puutarhatyylille, joka alkoi Englannissa.


title: Kiinan taide

text: Kiina alkoi saada vaikutteita lännestä vuonna 1842, kun Shanghai avattiin ulkomaalaisille. Taiteeseen ensimmäiset nykyaikaiset vaikutteet tulivat Japanissa vierailleiden taiteilijoiden kautta, sillä Japanissa oli jo alettu yhdistelemään paikallisia ja länsimaisia perinteitä sekä perustettu taideinstituutioita. 1900-luvun alussa Kiinassa syntyi ”Uusi kansallinen maalaustaide” -liike: siitä syntyi kantonilainen tyyli, jossa oli eurooppalais-japanilaisia piirteitä. Kiinan ensimmäinen länsimaistyyppinen taidekoulu avattiin Nanjingissa 1906 ja ensimmäinen taideakatemia Shanghaissa vuonna 1911. Akatemian myötä Kiinassa nähtiin ensimmäiset julkiset taidenäyttelyt 1913 ja elävästä alastonmallista piirtämistä luokkahuoneissa.


title: Kiinan taide

text: 1920-luvulta alkaen kiinalaistaiteilijat suuntautuivat Japanin lisäksi myös Pariisin ja Saksan taidekeskuksiin. He toivat maahan eurooppalaisvaikutteita esimerkiksi impressionismista ja fauvismista sekä yhdistelivät eurooppalaista maalaustekniikkaa kiinalaiseen ilmaisuun. 1930-luvulla suurin osa Kiinan tärkeimmistä taiteilijoista kannatti jo modernismia, mutta myös perinteinen maisemamaalaus oli yhä joidenkin suosiossa.


title: Kiinan taide

text: Sosialismi toi Kiinan taiteeseen uusia taiteellisia vaatimuksia, joita toteutettiin aluksi puukaiverruspainamisella. Kommunistisen puolueen johtaja, puhemies Mao julisti vuonna 1942 taiteelle uudet tavoitteet: tyylit ja aiheet oli tehtävä kansanomaisemmiksi ja kommunistinen puolue oli näytettävä myönteisessä valossa. ”Taide taiteen vuoksi” tuomittiin porvarillisena, nykytaiteen kaupalliset markkinat lakkautettiin, ja puolue otti maan taide-elämän tiukasti hallintansa alle. Sosialistinen realismi tuli hallitsevaksi tyylisuunnaksi 1950-luvun aikana, öljyvärejä suosittiin niiden neuvostoliittolaisen yhteyden vuoksi, ja poliittiset julisteet korotettiin korkeimmaksi taiteeksi. Kulttuurivallankumouksen aikana 1966–1976 perinteiset taiteet kärsivät erityisen paljon.


title: Kiinan taide

text: Kulttuurivallankumouksen jälkeen Kiinan sensuuri alkoi lieventyä. Kiinan nykytaiteen voidaan katsoa syntyneen vuonna 1978, kaksi vuotta Maon kuoleman jälkeen, kun lakiuudistukset mahdollistivat taiteen muutoksen ja maan taideakatemiat avattiin uudelleen.


title: Kiinan taide

text: Vuonna 1979 itsenäisten taiteilijoiden ryhmittymä nimeltä Tähdet herätti hämmennystä ja ihailua Kiinassa abstrakteilla teoksillaan ja alastontutkielmillaan. Eräs ryhmän perustajista kirjoitti: ”Jokainen taiteilija on tähti. Jopa suuret taiteilijat ovat tähtiä kosmisesta näkökulmasta. Kutsuimme ryhmäämme "Tähdiksi" painottaaksemme yksilöllisyyttämme. Se oli suunnattu kulttuurivallankumouksen tappavaa yhdenmukaisuutta vastaan.”


title: Kiinan taide

text: Taiteen varovainen optimismi koki takapakkia vuoden 1989 Tiananmenin aukion tapahtumien seurauksena: abstraktia taidetta ei enää suvaittu, ja moni nykytaiteilija meni maan alle, pakeni ulkomaille tai lopetti väliaikaisesti. Taiteeseen tuli vieraantuneisuuden, sarkasmin ja välinpitämättömyyden ilmaisua; tämän kyynisen realismin edustajia ovat muun muassa Fang Lijun ja Liu Wei. Kiinan traumaattista lähihistoriaa ovat käsitelleet pop-taiteilijat Wang Guangyi, Liu Dahong sekä Zhang Xiaogang, jotka kritisoivat yhteiskunnassa vallitsevia myyttejä ja uskomuksia: propagandajulisteita, Maon henkilökuvia ja vallankumouksellisia iskulauseita.


title: Kiinan taide

text: Kiinan tunnettuja nykytaiteilijoita ovat Gaon veljekset Zhen (s. 1956) ja Qiang (s. 1962). Veljekset käsittelevät monipuolisessa taiteessaan yhteiskunnallisia kysymyksiä ja vastustavat Kiinan autoritaarisuutta. Heidän puhemies Maoa esittäviä uskaliaita veistoksiaan ja muita teoksiaan ei Kiinassa kuitenkaan ole voitu esittää. Myös toisinajattelija Ai Weiwei on Kiinan ulkopuolella hyvin tunnettu taiteilija. Kiinassa on kuitenkin paljon sellaisiakin nykytaiteilijoita, joiden työ ei ole poliittista.


title: Kiinan taide

text: Graffititaide ilmaantui manner-Kiinaan 1990-luvun puolivälissä, ja Hongkongiin muutama vuosi aiemmin. Graffitit eivät ole Kiinassa laittomia. Kiinalaiset graffitit ovat yleisimmin piirroksia, ja tekijät itse suhtautuvat siihen taidemuotona.


title: Kiinan taide

text: Kiinan taidemarkkinoiden myynti on moninkertaistunut 2000-luvulla. Nykytaide on Kiinassa eliitin ja hyvin toimeentulevien harrastus, ja tavallinen kansa harrastaa ahkerasti kalligrafiaa ja perinteistä mustemaalausta sekä erilaisia kansantaiteita.


title: Kiinan taide

text: Joitain Kiinan historian tunnetuimpia ja merkittävimpiä taidemaalareita ja kalligrafeja:


title: Apina pulpetissa

text: Apina pulpetissa: ysiluokan yhteisöllisyys on Tommi Hoikkalan ja Petri Pajun vuonna 2013 ilmestynyt kirja. Teoksen julkaisivat Nuorisotutkimusseura ja Gaudeamus. Kirja liittyy Nuorisotutkimusverkoston hankkeeseen ”Suomen ihanuus ja kurjuus: miten kasvatamme lapsiamme ja nuoriamme”.


title: Armadal

text: Armadal (, ) on paikannimi Skotlannissa. Nimi voi viitata muun muassa seuraaviin:


title: SMS V126

text: SMS V126 oli Saksan keisarikunnan laivaston G96-luokan torpedovene, joka tilattiin ensimmäisen maailmansodan aikana. Sodan loputtua alus luovutettiin sotakorvauksena Ranskalle.


title: SMS V126

text: Alus tilattiin Stettinistä AG Vulcanilta ja sen köli laskettiin vesille telakkanumerolla 471. Alus laskettiin vesille 30. kesäkuuta 1917 ja se valmistui kolmisen kuukautta myöhemmin 25. syyskuuta.


title: SMS V126

text: Sodan päätyttyä alus internoitiin 22. marraskuuta 1918 jälkeen Scapa Flow'hun. Aluksen miehistö upotti aluksensa 21. kesäkuuta 1919, mutta hylky nostettiin jo heinäkuussa. Alus luovutettiin sotakorvauksena Ranskalle, joka romutti sen Lorientissa 1925. Aluksen kattilat asennettiin "Intrepideen".


title: Aapakiiltokorento

text: Aapakiiltokorento ("Somatochlora alpestris") on soilla elävä tumma kiiltokorento.


title: Aapakiiltokorento

text: Aapakiiltokorento on väriltään enimmäkseen tummanvihreä ja takaruumiis miltei musta. Aapakiiltokorennon takaruumiissa ei ole keltaisia laikkuja, toisin kuin täpläkiiltokorennolla ja hoikkakiiltokorennon naaraalla. Lajilla on kasvojen sivuilla keltaiset laikut, mutta niiden välillä ei ole keltaista juovaa, joka taas välkekorennolla on.


title: Aapakiiltokorento

text: Koiraan merkittävimpiä tuntomerkkejä ovat ylemmät perälisäkkeet, jotka taittuvat kärjissään toisiaan päin.


title: Aapakiiltokorento

text: Aapakiiltokorennon takaruumis on 32–35 mm pitkä ja takasiipi 28–34 mm pitkä.


title: Aapakiiltokorento

text: Aapakiltokorentoja tavataan lennossa kesäkuun puolivälistä elokuun puoleenväliin. Heinäkuu on päälentoaikaa.


title: Aapakiiltokorento

text: Aapakiiltokorento elää Pohjois-Euroopassa ja Japanin Hokkaidolla sekä Keski-Euroopan vuoristoissa ja paikoittaisena Siperiassa. Suomessa lajia esiintyy eniten pohjoisessa, mutta se on sielläkin harvinainen.


title: Aapakiiltokorento

text: Laji elää soilla. Pohjois-Suomessa aapakiiltokorento elää useilla erilaisilla suoalueilla ja soiden lammilla. Etelässä tavallisia elinpaikkoja ovat varsinkin sammaleiset rämeiden ojat.


title: SMS V46

text: SMS V46 oli Saksan keisarikunnan laivaston V25-luokan torpedovene, joka tilattiin ensimmäisen maailmansodan aikana. Sodan loputtua alus luovutettiin sotakorvauksena Ranskalle.


title: SMS V46

text: Alus tilattiin Stettinistä AG Vulcanilta. Sen köli laskettiin vesille telakkanumerolla 361 ja alus laskettiin vesille 23. joulukuuta 1914. Se valmistui 31. lokakuuta 1915.


title: SMS V46

text: Sodan päätyttyä alus internoitiin 22. marraskuuta 1918 jälkeen Scapa Flow'hun, jossa se ajettiin matalikolle upotusyrityksen seurauksena 21. kesäkuuta 1919. Alus nostettiin heinäkuussa ja se luovutettiin sotakorvauksena Ranskalle. Alus romutettiin Cherbourgissa 1924.


title: Vastaesimerkki

text: Logiikassa, etenkin sovellettaessa matematiikkaan ja filosofiaan, vastaesimerkki on poikkeus ehdotetulle yleiselle säännölle tai laille. Harkitaan esimerkiksi väitelausetta "kaikki oppilaat ovat laiskoja". Tämä lause tekee väittämän, että tietty ominaisuus (laiskuus) on totta "kaikissa" oppilaissa. Siten "yksikin" esimerkki ahkerasta oppilaasta todistaisi lauseen vääräksi. Seuraa, että mikä tahansa ahkera oppilas on vastaesimerkki "kaikki oppilaat ovat laiskoja" -väitelauseelle. Vastaesimerkki on tarkemmin kuvailtuna spesifinen tapaus universaaliväitteen valheellisuudesta.


title: Vastaesimerkki

text: Matematiikassa vastaesimerkkejä käytetään usein todistamaan mahdollisten lauseiden rajoja. Käyttämällä vastaesimerkkejä osoittamaan, että tietyt arvelut ovat vääriä, matematiikan tutkijat välttävät umpikujiin menemisen ja oppivat miten he voivat muuttaa arvelujaan todistettavissa olevien lauseiden tuottamiseksi.


title: Vastaesimerkki

text: Filosofiassa vastaesimerkkejä käytetään tavallisesti väittämään, että tietty filosofinen asema on väärässä näyttämällä, että se ei ole sovellettavissa joissain tapauksissa. Toisin kuin matemaatikot, filosofit eivät voi todistaa väittämiään kiistattomasti. Toinen filosofi on täten vapaa olemaan eri mieltä ja löytämään vastaesimerkkejä vastaukseksi. Ensimmäinen filosofi voi tietysti väittää, etteivät nämä myöhemmät vastaesimerkit ole sovellettavissa todellisuudessa.


title: Vastaesimerkki

text: Vaihtoehtoisesti ensimmäinen filosofi voi muuttaa väitettään niin, että vastaesimerkki ei enää ole sovellettavissa; tämä on verrattavissa tapaukseen, jossa matemaatikko muuttaa lausettaan vastaesimerkin takia.


title: Diùirinis

text: Diùirinis () Skotlannissa sijaitsevan An t-Eilean Sgitheanachin saaren läntisin niemimaa.


title: Facebookin sovellusalusta

text: Facebookin sovellusalusta on kolmansille osapuolille tarkoitettu ohjelmistoympäristö, joka on tarkoitettu Facebookin käyttäjien tietoja käyttäville sovelluksille. Sovellukset voivat esimerkiksi hakea Facebook-käyttäjän tietoja, julkaista käyttäjän aikajanalle tai "Tykätä" eri kohteista. Yksi käyttötapa on palveluiden käyttäjän tunnistaminen (kirjautuminen palvelun) Facebook-tunnusten avulla. Sovellukset voivat myös olla kehyksessä toimivia verkkosivuja, joita selataan facebook.com-sivuston kautta.


title: Facebookin sovellusalusta

text: Facebook tarjoaa kattavat työkalut mm. erilaisiin käyttäjätilastoihin ja rajapintakutsujen tekemiseen.


title: Facebookin sovellusalusta

text: Sovellukset vaativat aina käyttäjän luvan yksityiseen tietoon. Saatuaan luvan sovelluket voivat käyttää tietojaa vapaasti. Sovellukset käyttämiä tietoja voivat olla esimerkiksi tykätyt sivut, kaverit, valokuvat, koulutustiedot tai parisuhdetiedot. Jokainen tieto (eng. "scopes"), joihin halutaan pääsy, määritetään sovelluskohtaisesti. Sovelluksia on osittain kritisoitu siitä, että käyttäjät eivät aina ymmärrä mihin heidän (ja myös kavereiden) tiedot voivat joutua. Lisäksi ne saattavat julkaista ei-toivottua sisältöä tai roskapostia.


title: Facebookin sovellusalusta

text: Facebook tarjoaa sovelluskehityspaketit (SDK) seuraaville alustoille ja ohelmointikielille: PHP, Android, JavaScript, iOS ja Unity.


title: Facebookin sovellusalusta

text: Kehittäjien verkkosivusto on developers.facebook.com. Sovellusten luominen on ilmaista, mutta vaatii mm. puhelinnumeron ja Facebook-tilin.


title: Facebookin sovellusalusta

text:
Facebookin rajapinta on nimeltään Graph API. Käyttäjän julkiset perustiedot saadaan kutsulla:
Tieto palautetaan JSON-muodossa. Facebook tarjoaa työkalun (Graph API Explorer) rajapintakutsun tekoa varten.


title: Facebookin sovellusalusta

text: Sovellusten on myös mahdollista hakea tietoa FQL-kyselyillä.


title: Facebookin sovellusalusta

text: Lisäksi verkkosivulta on mahdollista saada verkkosivustoille tarkoittuja "sosiaalisia lisäosia", kuten esimerkiksi tykkää-nappeja, upotettuja julkaisuja tai aikajanoja.


title: Facebookin sovellusalusta

text: Facebookin Open Graph (OG-tägit) tarjoavat mahdollisuuden merkitä verkkosivustojen sisältöä meta-tiedoilla.


title: Lasinen eläintarha

text: Lasinen eläintarha ("The Glass Menagerie") on Tennessee Williamsin läpimurtonäytelmä vuodelta 1944. Se voitti New York Drama Critics’ Circlen palkinnon vuoden parhaana näytelmänä.


title: Lasinen eläintarha

text: Eletään 1930-luvun lama-aikaa Missourin St. Louisissa. Wingfieldin perheen äiti Amanda on määrätietoinen nainen, entinen seurapiirikaunotar joka hemmottelee jo aikuistuneita lapsiaan. Poika Tom työskentelee kenkätehtaan varastossa, harrastaa runoutta ja haaveilee kirjailijan urasta. Tytär Laura, joka on selvinnyt vakavasta lapsuuden sairaudesta, viihtyy lasisen eläinkokoelmansa parissa ja vaikuttaa yhtä hauraalta kuin lasiesineensä. Tom kutsuu eräänä iltana päivälliselle työtoverinsa, holtittoman mutta viehättävän Jimin, josta äiti Amanda alkaa heti toivoa aviomiestä tyttärelleen.


title: Lasinen eläintarha

text:
"Lasisessa eläintarhassa" Tennessee Williams tutkii muun muassa sisarusten välisen rakkauden teemoja. Hänellä oli läheinen suhde sisareensa Roseen, jonka paheneva skitsofrenia sulki laitokseen loppuelämäkseen. Williams maksoi sisarensa hoitokustannuksia näytelmäpalkkioistaan.
Näytelmästä on tehty ainakin kaksi elokuvasovitusta: vuonna 1950 Irving Rapperin ohjaamana, pääosissa Kirk Douglas ja Jane Wyman, sekä vuonna 1987 Paul Newmanin ohjaamana, pääosissa Joanne Woodward ja John Malkovich.


Luettelo jääkiekon SM-liigan runkosarjassa kaudella 2013–2014 pelanneista pelaajista sisältää kaikki kaudella jääkiekon SM-liigan runkosarjassa pelanneet pelaajat tilastoineen. Pelaajat on jaettu joukkueittain. Sama pelaaja voi olla luettelossa useamman joukkueen kohdalla johtuen pelaajasiirroista tai lainasopimuksista muihin seuroihin.


title: Moto G

text: Moto G on Motorolan valmistama älypuhelin, joka käyttää Android-käyttöjärjestelmää. Moto G muistuttaa Motorolan lippulaivamalli Moto X:sää. Puhelimessa on 4,5 tuuman IPS HD -nestekidenäyttö. Moto G:ssä on 2 070 milliampeeritunnin akku. Puhelin tuli myyntiin vuonna 2013, ja siitä julkaistiin 4G LTE -versio heinäkuussa 2014.


title: Broadford

text: Broadford () on An t-Eilean Sgitheanachin saaren toiseksi suurin asutuskeskittymä Skotlannissa.


title: Clifford Curzon

text: Sir Clifford Curzon CBE (18. toukokuuta 1907 Lontoo – 1. syyskuuta 1982 Lontoo) oli brittiläinen pianisti. Hän aloitti pianonsoiton vakavan opiskelun 6-vuotiaana kokeiltuaan jo sitä ennen viulua. 12-vuotiaana hän pääsi Royal Academy of Musiciin, ja ensimmäisen julkisen esiintymisensä hän teki 16-vuotiaana. Pian tämän jälkeen hän aloitti opettamisen Royal Academyssa, jonka professori hän oli jo 19-vuotiaana.


title: Clifford Curzon

text: Curzon opiskeli myös Artur Schnabelin johdolla Berliinissä ja sai lisäksi opetusta Wanda Landowskalta ja Nadia Boulangerilta. Heinäkuussa 1931 Curzon meni Pariisissa naimisiin cembalisti Lucille Wallacen kanssa. Hänellä oli kaksi adoptoitua poikaa, jotka jäivät orvoiksi, kun heidän äitinsä, sopraano Maria Cebotari kuoli vuonna 1949.


title: Clifford Curzon

text: Yhdysvaltain-debyyttinsä Curzon teki vuonna 1939, ja hän esiintyi siellä säännöllisesti myöhemminkin sekä resitaaleissa että sellaisten kapellimestarien kuin Bruno Walterin, George Szellin, Eugene Ormandyn ja Alexander Smallensin johdolla orkesterin kanssa. Hänen levytyksistään tuli myyntimenestyksiä. Hänellä oli laaja ohjelmisto, johon kuului muun muassa yli 50 konserttoa ja joka kattoi eri aikakaudet varhaisista klassikoista nykyteoksiin. Virgil Thomson piti Curzonia romanttisen ohjelmiston tyydyttävimpänä tulkitsijana. Curzon oli myös huomattava Mozartin tulkitsija.


title: Clifford Curzon

text: Curzon lyötiin ritariksi vuonna 1977. Hän kuoli vuonna 1982 pitkään sairastettuaan.


title: Omadata

text: Omadata eli MyData on henkilötietojen hallinnan ja käsittelyn periaate, jonka mukaan ihmisillä on oltava mahdollisuus hallita, hyödyntää ja luovuttaa eteenpäin heistä kerättäviä henkilötietoja (esim. teletunnistetiedot, terveystiedot kuten tiedot yksilön geeniperimästä, energiatiedot, ostotiedot, liikkumistiedot, taloustiedot ja verkkopalveluihin tallentuva tieto). Suomessa omadata-kokeilut kuuluvat Sipilän hallituksen kärkihankkeisiin.


title: Omadata

text: MyData-tilejä voi linkittää toisiinsa ja niitä voi hallinnoida suoraan tai erillisen MyData-hallintapalvelun avulla. Osa tileistä voi sijaita kotikoneella, osa palveluntarjoajan hallussa. Tilillä voi olla salattu tietovarasto, jolloin tallennuspalvelun tuottajalla ei ole pääsyä tietoihin.


title: Omadata

text: Digitaalisten teknologioiden yleistyessä kansalaisista ja kuluttajista kerätään ja tallennetaan yhä enemmän tietoa. Suuri osa tiedosta on yksilöihin liittyvää henkilötietoa, eli henkilöön liittyvää tai henkilön toiminnan seurauksena syntyvää tietoa. Henkilötietoja pyritään yhä enemmän hyödyntämään taloudellisesti. Esimerkiksi Maailman talousfoorumi arvioi vuonna 2013, että henkilötiedot ovat yksi merkittävimmistä tulevaisuuden liiketoimintaa muokkaavista voimista.


title: Omadata

text: Omadata-ajattelussa omadata nähdään osana henkilötietoja. Se, onko henkilötieto omadataa vai ei, määräytyy siitä, onko yksilöllä itsellään mahdollisuutta hyödyntää ja hallinnoida sitä. Näin ollen kaikki omadata on henkilötietoa, mutta kaikki henkilötiedot ei ole omadataa.


title: Omadata

text: Omadataa esitetään ratkaisuna erilaisiin henkilötiedon hyödyntämiseen liittyviin ongelmiin, kuten yksityisyyden katoamiseen tai monopolistiseen tietoyhteiskuntaan. Erityisesti Yhdysvaltain turvallisuusvirasto NSA:n vakoilujärjestelmän paljastuttua vuonna 2013 yksityisyydestä on noussut kiivas keskustelu sekä Yhdysvalloissa että monessa Euroopan maassa.


title: Omadata

text: Omadatan keskeisiä lähtökohtia ovat ihmiskeskeisyys, henkilötiedon hyödynnettävyys ja hyödyntämiseen liittyvien liiketoimintamallien avautuminen. Ensimmäisen osalta ajatellaan, että oikeus omiin henkilötietoihinsa ja niiden hallintaan on rinnastettavissa digitaalisen ajan ihmisoikeudeksi, toisen osalta on keskeistä, että henkilötieto on teknisesti helposti käytettävissä, ja kolmanteen kuuluu pyrkimys kehittää henkilötiedon ympärille syntyviä sovellus-, palvelu- ja liiketoimintarakenteita suuntaan, jossa yksilöllä on keskeinen päätösvalta hänestä itsestään kerättyyn tietoon.


title: Omadata

text: Omadataan liittyviä haasteita ovat muun muassa henkilöiden yksityisyyden turvaaminen sekä henkilötietoja keräävien ja hyödyntävien osapuolten mahdollisesti risteävät edut ja oikeudet. Myös tietojen hajanaisuus ja teknisten ratkaisujen kirjo vaikeuttavat tietojen yhtenäistä järjestämistä.


title: Omadata

text: Maailmanlaajuisesti omadatan soveltaminen on alullaan ja siihen liittyy paljon avoimia kysymyksiä. Henkilötietojen käsittelyyn ei ole esimerkiksi yhtenäistä tapaa tai avointa standardia, eikä mikään yritys ole päässyt hallitsevaan asemaan henkilötietojen keräämisessä, käsittelyssä tai yhdistämisessä. Omadata-ajattelun kannattajien mukaan Omadata voisi hyödyttää yhteiskuntaa, koska ihmisoikeudet ja tietotekniikka kehittyvät rinnakkain, mistä seuraa kestävä yhteiskunta sekä itseohjautuvia ihmisiä.


title: Omadata

text: Tällä hetkellä näkyvimmät omadata-hankkeet ovat käynnissä Yhdysvalloissa ja Iso-Britanniassa. Yhdysvalloissa on kehitetty ”green button” ja ”blue button” -tuoteideat, joiden tarkoituksena on lisätä kuluttajien mahdollisuuksia saada energiankulutus- ja terveystietonsa itselleen. Esim. ”blue button” eli ”sininen painike” on verkkosivuille sijoitettu symboli, jota painamalla voi verkon kautta ladata ja katsoa omat terveystietonsa. Britanniassa aloitettiin vuonna 2011 Midata-ohjelma, jonka tarkoituksena talouden yleisen edistämisen lisäksi on kuluttajien voimaannuttaminen (engl. consumer empowerment).


title: Omadata

text: Liikenne- ja viestintäministeriö julkaisi vuoden 2014 lopussa "Johdatus ihmiskeskeiseen henkilötiedon hyödyntämiseen" -selvityksen, jossa listattiin yhteensä 12 omadataan liittyvää toimijaa, hanketta tai aloitetta. Esimerkiksi talouspuolella toimii Balancion-yritys , joka on verkossa toimiva palvelu oman talouden seurantaan. Terveysalueella keskeinen aloite on Taltioni-terveystili, joka toimii kuin henkilökohtainen työkalupakki, jossa säilyvät käyttäjän terveyteen liittyvät tiedot. Taltionin taustalla on Sitran Terveystaltio-hanke vuosina 2010–2012, joka perustettiin edistämään kansallista, julkisen ja yksityisen sektorin yhteistä kansalaisen sähköistä terveyskansiota ja kokonaisuutta. Sitra perusti vuonna 2012 Taltioni-osuuskunnan, jota siirtyivät johtamaan Sitran työntekijät Tuomas Teuri ja Pekka Turunen. Osuuskunnassa oli perustamisvaiheessa jäseninä 27 organisaatiota, jotka hankittiin erilaisten tapahtumien ja verkostojen kautta. Osuuskunnan tehtävänä on kehittää terveysalueen omadata-palveluiden tekninen alusta ja toiminnallinen ympäristö, jonka toimittajia ovat Medixine ja Fujitsu. Ruokapuolella toimii foodie.fm, joka on henkilökohtaiseksi mukautettu sosiaalinen osto- ja ruokasuosituspalvelu.


title: Omadata

text: Keskeinen tutkimushanke on vuonna 2014 aloitettu monialainen tutkimusyhteenliittymä Digital Health Revolution, jossa on mukana muun muassa Aalto-korkeakoulusäätiö. Tutkimushankkeen tarkoituksena on mahdollistaa yksilöstä saatavan tiedon hyötykäyttö osana henkilökohtaisiksi mukautettuja, ennaltaehkäiseviä palveluja ja parantaa kansalaisen mahdollisuuksia ylläpitää itse hyvinvointiaan. Hankkeessa aiotaan yhdistää järjestelmällisesti eri lähteistä saatavaa tietoa, mukaan lukien yksilön geeniperimä, terveys- ja hyvinvointiseurantatieto, sekä arkikäyttäytymiseen liittyvä tieto eli ihmisen digitaalinen jalanjälki. Tavoitteena on myös muuttaa perin pohjin Suomen asenneilmapiiri digitaalisen henkilötiedon hyödyntämistapoja kohtaan ja rakentaa MyData Allianssi -yhteisö, jonka avulla liiketoimintaa voidaan kehittää eettisesti ja lainmukaisesti. Tekes rahoittaa hankkeen helmikuusta 2016 heinäkuuhun 2017 kestävää jatkokautta 350 000 eurolla.


title: Omadata

text: Open Knowledge Finland, OP, liikenne- ja viestintäministeriö sekä Suomen Lontoon instituutti järjestivät omadataa käsitelleen seminaarin 7. huhtikuuta 2014. Aihepiiristä keskusteltiin myös "Avoin data 2014" -tilaisuudessa 15.–16.9.2014 otsikolla "Open data on stage – Mydata, data security and data protection".


title: Omadata

text: Vuoden 2015 toukokuussa aloittanut Sipilän hallitus nosti aiheen hallitusohjelmaan linjauksella: “Vahvistetaan kansalaisten oikeutta valvoa ja päättää itseään koskevien tietojen käytöstä, samalla varmistaen tietojen sujuva siirtyminen viranomaisten välillä.” ja käynnisti myöhemmin vuonna 2015 omadataan perustuvia kokeiluja osana kärkihanketta.


title: Omadata

text: Marraskuussa 2016 Teknologiateollisuus ry sekä liikenne- ja viestintäministeriö järjestivät kolmen viikon "maankoodauskurssin", jonka aikana kurssille osallistuneet tietotekniikkayritykset rakensivat liike- ja viestintäministeri Anne Bernerin aloitteesta palvelualustan henkilötietojen hallintaa varten. Mukana olivat yritykset Affecto, Basware, F-Secure, Gofore, Innofactor ja Tieto.


title: Omadata

text: Kuluttajaliitto otti tammikuussa 2017 kantaa MyData-periaatteeseen kutsuen sitä kuluttajien kannalta ainoaksi ja parhaaksi vaihtoehdoksi, koska kuluttaja päättää tietojensa jakamisesta itse. Väestörekisterikeskus ehdotti lausunnossaan kesäkuussa 2014 MyData-mallien viranomaiskäytön selvittämistä. Sen on määrä aloittaa vuonna 2017 pilottitoteutus, jossa se soveltaa omadata-periaatteita julkisessa hallinnossa oleviin kansalaisen tietoihin.


title: Omadata

text: Omadata -ajattelulla on myös selviä liittymäkohtia avoin tieto -ajatteluun. Avoin tieto tarkoittaa sitä, että tietty aineisto on teknisesti ja laillisesti kenen tahansa vapaasti käytettävissä ja jaettavissa. Omadatasta voi tulla avointa dataa kahdella tavalla: toisaalta isojen tietomäärien aggregaation ja anonymisoinnin kautta, toisaalta yksilön omien valintojen kautta. Niinpä vaikeasti sairas ihminen voi antaa omia terveystietojaan lääketieteelliseen käyttöön edistääkseen alan tutkimusta.


title: Omadata

text: Suhteessa Big Dataan eli äärimmäisen suureen ja nopeasti karttuvaan tiedon määrään, jonka keräämiseen, tallentamiseen ja analysoimiseen tarvitaan vaaditaan uusia käsittelymenetelmiä, omadata edustaa täydentävää näkökulmaa. Siinä missä Big Data on tyypillisesti ”yrityskeskeistä”, omadata on ”ihmiskeskeistä”. Big Data -näkökulmassa henkilötietojen hyödyntäminen tarkastellaan organisaation näkökulmasta. Ihmisten näkökulma typistyy usein vain vaatimukseen yksityisyydensuojan säilyttämiseen.


title: Omadata

text: Itsensä mittaaminen (Quantified Self) leviää maailmalla. Omien henkilötietojensa keruuta ja hallinnointia voisi hyödyntää oppiakseen itsestään ja ympäristöstään muuttaakseen toimintaansa. Omadata mahdollistaa ihmisten arkikäyttäytymiseen liittyvän tiedon hyödyntämisen oman oppimisen tukena.


title: Perryn piirikunta

text: Perryn piirikunta on usean Yhdysvaltojen piirikunnan nimi:


title: Pehr Hilleström

text: Pehr Hilleström (1732 Väddö, Roslagen, Ruotsi – 13. elokuuta 1816 Tukholma, Ruotsi) oli ruotsalainen taidemaalari ja kutoja, Taideakatemian koulun professori vuodesta 1794 ja johtaja vuodesta 1810. Jo nuorena hän oli Ruotsin merkittävimpiä gobeliininkutojia mutta siirtyi sitten taidemaalariksi. Hänet tunnetaan erityisesti aikansa arkielämän kuvauksista. Hän maalasi palvelusväkeä työssä, yläluokkaa hienoissa saleissa, tavallisia ihmisiä mökeissään ja kuvia tehdasympäristöistä. Niiden ansiosta häntä pidetään kustavilaisen ajan merkittävimpänä kuvaajana.


title: Pehr Hilleström

text: Pehr Hilleström on taidemaalari Carl Petter Hilleströmin isä, ja hänen jälkeläisensä on myös kirjailija ja museoalalla toiminut Gustaf Hilleström.


title: Pehr Hilleström

text: Hilleströmin syntymäpäivä oli todennäköisesti 18. marraskuuta 1732 (NF:n mukaan 1733). Hänen lapsuuden kasvuympäristönsä oli köyhää Väddön pappilassa sedän luona, joka oli siellä kirkkoherrana. Taloon, jossa Pehr Hilleström syntyi, voi nykyisin käydä tutustumassa Turistgården Hagassa Älmstassa. Hänen isänsä oli sotilas, ja hän oli vanhin 12 lapsesta. Isä jäi 1719 venäläisten vangiksi mutta pääsi 1723 palaamaan Ruotsiin ja meni turvaan veljensä luokse Väddöhön.


title: Pehr Hilleström

text: Vuonna 1743 Hilleströmin perhe muutti Roslagenista Tukholmaan, jossa kymmenvuotias Pehr meni tapetti- ja maisemamaalari Johan Philip Kornin (1727–1796) oppilaaksi ja vuosiksi 1744–1747 myös saksalaissyntyisen viuhkamaalarin Christian Fehmerin oppilaaksi. Sen lisäksi hän sai opetusta myös kuninkaallisessa piirustusakatemiassa (Taideakatemia), jossa opettivat Guillaume Thomas Taraval (1701–1750) ja Jean Eric Rehn (1717–1793).


title: Pehr Hilleström

text: Carl Hårlemanin neuvosta Hilleström pantiin 1745 Pierre Louis Durun (k. 1753) oppilaaksi. Duru oli haute lisse -kutoja, ja hänet oli kutsuttu Ruotsiin valmistamaan tekstiilikoristeita Tukholman linnaan. Ajatus oli että Hilleström koulutettaisiin Durun apulaiseksi. Hilleström esitteli 1749 ensimmäisen opinnäytteensä, joka esitettiin lähetystölle, joka piti siitä niin paljon, että hän sai 180 kuparitaalarin palkkion.


title: Pehr Hilleström

text: Kun Duru kuoli 1753, Hilleström teki valmiiksi kuninkaallista vastaanottohuonetta varten aloitetun valtaistuimen katoksen kapan. Hän oli niin taitava, ettei hänen ja opettajan työn välillä juuri ollut eroa. Palkkio oli vaatimaton, mutta vuoden 1756 valtiopäivillä hänelle määrättiin sama vuosipalkka kuin Durulle, ja hän sai Hårlemanin kudotun muotokuvan tilauksen, joka tehtiin haute lisse -kangaspuilla.


title: Pehr Hilleström

text: Vuosina 1757–1758 Hilleström kävi pitkällä ja aikakauden taiteilijoille poikkeuksellisella opintomatkalla ulkomailla. Matka kulki Pariisiin, Belgiaan, Hollantiin, ja tavoitteena oli lisäopintojen saaminen gobeliinitekniikassa. Pariisissa Hilleströmille tarjoutui opiskelumahdollisuus maalausopintoihin François Boucherin ateljeessa, mutta suurimmat vaikutteet sieltä hän sai laatukuva- ja asetelmamaalari Jean-Baptiste-Siméon Chardinilta, joka opetti häntä Ranskan taideakatemiassa. Matka oli käänteentekevä siinä mielessä, että hän halusi sen jälkeen keskittyä maalaamiseen. Palattuaan Tukholmaan hän jatkoi kuitenkin tapettien, mattojen, tuolinpäällysten ja muun sellaisen tekemistä hoville. Mutta vähitellen hovin tarpeet oli täytetty ja Hilleström jatkoi maalausopintoja.


title: Pehr Hilleström

text: Hän avioitui 1759, jolloin hän oli 27-vuotias, 22-vuotiaan Ulrica Loden (1737–1779) kanssa, ja he asettuivat asumaan pieneen asuntoon Tukholman Pelikangränd 5:een, jossa oli kutomo.


title: Pehr Hilleström

text: Kun Kustaa III 1773 organisoi uudelleen Taideakatemian, Hilleströmistä tuli hautelisse-kutojana sen jäsen, joskin hän toimi silloin myös maalarina. Valtakautensa jälkipuolella kuningas tilasi häneltä maalauksia, ja yläluokan taiteenystävät noudattivat hänen esimerkkiään. Hilleströmistä tuli suosittu taiteilija, ja hänen oli vaikea tyydyttää sitä kysyntää, jota hänen pienet, miellyttävät laatukuvansa synnyttivät.


title: Pehr Hilleström

text: Maalariakatemia nimitti hänet 1794 piirustuksen professoriksi, ja siinä tehtävässä hänellä oli paljon oppilaita. Vuonna 1805 hän sai Taideakatemian oppilaitoksen rehtorin tehtävän, ja 1810 hänestä tuli Louis Masreliez'n seuraaja sen johtajana. Silloin hän oli jo kuitenkin niin vanha, että hänen panoksensa oppilaitoksen hyväksi jäi vähäiseksi.


title: Pehr Hilleström

text: Hilleström kokeili lähes kaikenlaista maalausta, mutta hänen varsinaisia vahvuuksiaan olivat laatukuvat ja ryhmämuotokuvat. 1780-luvun puolivälistä alkaen hän kuvasi ahkerasti arkielämää. Maalauksissa näkyy ennustajia, lukevia naisia, ajan muotia ja sisustusta, keittiökuvia, taloustöitä, kulkukauppiaita, korttipeliseurueita ynnä muuta. Muutamia harvoja poikkeuksia lukuun ottamatta maalaukset ovat pieniä. Taiteilijauransa lopulla hän käytti usein tulen luomaa valaistusta, esimerkiksi pajoja ja kodin valaistuja sisätiloja.


title: Pehr Hilleström

text: Hän maalasi kolmekymmentä muotokuvaa, joista tunnetuin on Carl Michael Bellmanin muotokuva. Hän teki myös paljon kuvia silloisista teollisuusympäristöistä, kuten lasitehtaista, telakoista, pajoista ja kaivoksista. Hän sai kuninkaalta tehtäväksi ikuistaa turnajaisia ja oopperan ja huvilinnojen teatteriesityksiä. Vanhoilla päivillään hän alkoi tehdä myös historiamaalauksia ja uskonnollisia aiheita, mutta niiden arvostus on vähäisempää kuin hänen muiden teostensa. Vuonna 1810 hän teki teoksistaan luettelon, ja silloin kävi ilmi, että hän oli tehnyt 1065 maalausta.


title: Pehr Hilleström

text: Hilleströmin maalauksia oli esillä Sinebrychoffin taidemuseossa 2014–2015 asti. Serlachiuksen taidemuseoon Mänttään ostettiin Hilleströmin teoksena "Lukemaan opetteleva tyttö", mutta vuonna 2015 paljastui että nimi ”Pehr Hillerström” maalauksessa on väärennös, ja oikea tekijä on Ida Silfverberg.


title: Cantù

text: Cantù on kaupunki Pohjois-Italiassa Comon maakunnassa Lombardian alueella. Se sijaitsee historiallisen Brianzan alueella. Kaupungin tärkein nähtävyys on Basilica di Galliano. Cantù on tunnettu pitsinvalmistuksesta.


title: Cantù

text: Koripalloseura Pallacanestro Cantù on kaupungin kuuluisin urheiluseura. Cantù on myös isännöinyt useasti Italian ympäriajon etappikaupunkina.


title: Suomen murrekirja

text: Suomen murrekirja on vuonna 2013 julkaistu kirja Suomen murteista. Teoksen ovat toimittaneet Erkki Lyytikäinen, Jorma Rekunen ja Jaakko Yli-Paavola ja kustantanut Gaudeamus.


title: Jere Rouhiainen

text: Jere Rouhiainen (s. 16. tammikuuta 1996 Tampere) on suomalainen jääkiekkopuolustaja, joka pelaa Mestis-joukkue TuTossa.


title: Jere Rouhiainen

text: Rouhiainen on Tapparan oma kasvatti. Hän voitti C-nuorten SM-hopeaa vuosina 2011 ja 2012. Rouhiainen oli Tapparan eniten maaleja runkosarjassa tehnyt puolustaja sekä B-nuorissa kaudella 2012–2013 että A-nuorissa kaudella 2013–2014. Hän teki molempina kausina yhdeksän osumaa.


title: Jere Rouhiainen

text: Kaudeksi 2014–2015 Rouhiainen nostettiin Tapparan SM-liigarinkiin. Hän pelasi ensimmäisen miesten sarjaottelunsa Mestarien liigassa 23. syyskuuta 2014 vieraissa tšekkiläistä HC Třineciä vastaan. Rouhiainen pelasi kauden aikana kaksi CHL-ottelua, mutta ei kuitenkaan debytoinut vielä SM-liigassa. Hän pelasi kuitenkin miesten pelejä neljän ottelun verran lainalla Mestis-joukkue Lempäälän Kisassa. Rouhiainen oli Tapparan A-nuorten tehokkain puolustaja tehoilla 12+12=24. Hänen edellään koko A-nuorten SM-liigan puolustajien maalipörssissä oli vain Bluesin Veeti Vainio.


title: Jere Rouhiainen

text: Toukokuussa 2015 Rouhiainen solmi Tapparan kanssa 2+1-vuotisen SM-liigasopimuksen. Hän teki kaudella 2015–2016 liigadebyyttinsä. Rouhiainen esiintyi Tapparan SM-liigakokoonpanossa ensimmäisen kerran 20. lokakuuta 2015 vieraissa Rauman Lukkoa vastaan, mutta hän jäi ottelussa kuitenkin ilman peliaikaa. Seuraavassa ottelussa 21. lokakuuta 2015 Vaasan Sportia vastaan Rouhiainen sai jääaikaa 4.52 minuuttia. Hän pelasi kauden aikana Tapparan liigajoukkueessa 13 runkosarja- ja kolme CHL-ottelua ilman tehopisteitä. Rouhiainen pelasi suurimman osan kaudestaan lainalla LeKin Mestis-joukkueessa, jossa tulokaskausi toi 37 runkosarjaottelussa tehot 2+7=9. Mestis-kauden jälkeen hän vahvisti Tapparan A-nuoria kevään 2016 pudotuspeleissä.


title: Jere Rouhiainen

text: Kaudella 2016–2017 Rouhiainen jäi Tapparassa edelleen varsin pieneen rooliin ja hän pelasi varsinaisen SM-liigan tulokaskautensa aikana 35 runkosarja- ja neljä CHL-ottelua tehden yhden syöttöpisteen. Rouhiainen voitti kauden päätteeksi Suomenmestaruuden. Hän pelasi kauden aikana LeKissä lainalla 17 runkosarjaottelua ja jakoi joukkueen sisäisen tehotilaston voiton Tuomas Koskisen kanssa lukemalla +8. Joulukuussa 2016 Rouhiainen teki Tapparan kanssa vuoden mittaisen jatkosopimuksen. Myös kaudella 2017–2018 hän jäi pieneen rooliin ja pelasi vain 22 runkosarja- ja neljä CHL-ottelua. Rouhiainen pelasi kauden aikana SM-liigassa myös yhteensä viisi ottelua lainalla KooKoossa ja Hämeenlinnan Pallokerhossa, joissa hän paikkasi loukkaantumisia. Rouhiainen vietti suurimman osan runkosarjastaan lainalla LeKissä, jonka tehokkain puolustaja hän oli tehoilla 5+18=23. Rouhiainen palasi loppukaudella Tapparaan, joiden A-nuoria hän vahvisti pudotuspeleissä ollen joukkueen paras syöttäjä seitsemällä syöttöpisteellään. Rouhiainen ei saanut SM-liigassa peliaikaa pudotuspeleissä, mutta riittävä määrä runkosarjaotteluita riitti kuitenkin SM-hopeaan.


title: Jere Rouhiainen

text: Rouhiainen siirtyi kaudeksi 2018–2019 vuoden mittaisella sopimuksella TuTon Mestis-joukkueeseen.


title: Jere Rouhiainen

text: Rouhiainen pelasi alle 18-vuotiaiden MM-kilpailuissa vuonna 2014 ja Ivan Hlinkan muistoturnauksessa vuonna 2013. Hän oli myös voittamassa alle 16-vuotiaiden maajoukkueen mukana nuorten olympiakultaa Innsbruckissa 2012. Rouhiainen edusti myös alle 17-vuotiaiden maajoukkuetta Euroopan nuorten olympiafestivaaleilla vuonna 2013 voittaen kultaa. Yhteensä hän on pelannut 15 nuorten ja 52 poikien maaottelua.


title: Jeremy Limb

text: Jeremy Limb on brittiläinen pianisti. Hän meni vuonna 1989 Oxfordin yliopiston Queen's Collegeen. Vuonna 1992 hän esitti Sergei Prokofjevin ensimmäisen pianokonserton Oxford Philharmonian kanssa Sheldonian Theatressa. Oxfordin jälkeen Limb vietti kolme vuotta Royal College of Musicissa, jossa hän voitti vuonna 1993 Millicent Silver Brahms Prizen ja vuonna 1995 Frank Merrick British Music Prizen. Limb myös esitti Beethovenin ensimmäisen pianokonserton George Hurstin johtaman Royal College of Musicin sinfoniaorkesterin kanssa Royal College Concert Hallissa.


title: Jeremy Limb

text: Limb on pitänyt resitaaleja muun muassa St James'sissa, Piccadillyllä ja St Martin-in-the-Fieldsissä. Vuonna 1997 hän voitti ensipalkinnon 18. kansallisessa Robert William ja Florence Amy Brant -pianokilpailussa. Hän on työskennellyt vapaana solistina, säestäjänä ja korrepetiittorina (muun muassa English National Operassa). Lisäksi hän on muun muassa kirjoittanut ja esittänyt komediaa. Hän oli ehdolla LWT New Comedy Writing Awardin saajaksi vuonna 1998 näytelmästään "Play Wisty for Me – The Life of Peter Cook", joka on esitetty muun muassa Melbournen komediafestivaalilla (2002).


title: Eilean Bàn

text: Eilean Bàn on pieni Hebrideihin kuuluva saari Skotlannin länsirannikolla. Saaren kautta kulkee silta Skotlannin mannermaalta suuremmalle An t-Eilean Sgitheanachin saarelle. Saaren nimi on gaelin kieltä ja tarkoittaa valkoista saarta.


title: Hinterland Travel

text: Hinterland Travel on brittiläinen seikkailumatkatoimisto, joka järjestää muun muassa Irakin- ja Afganistanin-kierroksia. Menestynyt pohjoisen ja keskisen Afganistanin kierros pääsi National Geographic Traveler Magazinen "50 Tours of a Lifetime" -listaukseen. Hinterland Travelin kohdevalikoimaan kuuluvat myös Pakistan, Intia, Nepal, Armenia ja Myanmar. Matkatoimiston perustanut Geoff Hann on vaikuttanut seikkailumatkailun alalla 1970-luvulta asti ja ollut myös mukana kirjoittamassa Bradt Travel Guides -sarjaan kuuluvaa kirjaa "Iraq: Then & Now".


title: Hinterland Travel

text: Hinterland Travel on yksi harvoista Irakin hallituksen auktorisoimista matkatoimistoista. Henkivartijat järjestetään Irakin sisäministeriön taholta. Vapautta itsenäiseen liikkumiseen on ryhmämatkalla Irakissa hyvin vähän.


title: Jonne Tammela

text: Jonne Tammela (s. 5. elokuuta 1997 Ylivieska) on suomalainen jääkiekkoilija, joka pelaa NHL-joukkue Tampa Bay Lightningin organisaatiossa. Hän pelannee lähinnä AHL-joukkue Syracuse Crunchissa. Tammela on pelipaikaltaan oikea laitahyökkääjä, mutta hän osaa pelata myös keskellä.


title: Jonne Tammela

text: Tammela on Ylivieskan Jääkarhujen kasvatti. Kaudella 2011–2012 hän toimi YJK:n ja JHT Kalajoen yhdistetyn C-juniorijoukkueen kapteenina. Tammela oli joukkueen paras pistemies ja maalintekijä C-nuorten SM-karsinnoissa tehoilla 8+6=14 sekä C-nuorten I-divisioonan runkosarjassa tehoilla 41+43=84, joilla hän oli myös YJK/JHT:n paras syöttäjä. Tammela sijoittui koko sarjan maalipörssissä toiseksi ja pistepörssissä kolmanneksi. Hän voitti myös koko kevään 2012 pudotuspelien piste- ja maalipörssin tehoilla 15+12=27. Tammelan kausi päättyi C-nuorten I-divisioonan mestaruuteen.


title: Jonne Tammela

text: Kaudeksi 2012–2013 Tammela siirtyi JYPiin, jossa hänelle kertyi pelejä sekä A-, B- että C-nuorissa, mutta enimmäkseen B:ssä. Kaudeksi 2013–2014 Tammela siirtyi Kalevan Pallon A-nuoriin, mutta hän vahvisti kevätkaudella myös joukkueen B-nuoria, joiden paras maalintekijä Tammela oli pudotuspeleissä kuudella osumallaan Kasperi Kapasen kanssa. Hän voitti kauden päätteeksi B-nuorten SM-pronssia.


title: Jonne Tammela

text: Huhtikuussa 2014 Tammela teki vuoden mittaisen SM-liigasopimuksen KalPan kanssa. Hän pelasi ensimmäisen miesten sarjaottelunsa 21. elokuuta 2014 Mestarien liigan avauskierroksella tšekkiläistä HC Sparta Prahaa vastaan. Liigadebyyttinsä Tammela teki 28. lokakuuta 2014 vieraissa Espoo Bluesia vastaan, jolloin hän sai jääaikaa 9.01 minuuttia. Tammela avasi maalitilinsä SM-liigassa kahdella osumalla 13. tammikuuta 2015 vieraissa Turun Palloseuraa vastaan. Hänet palkittiin "Ilta-Sanomien" kolmen tähden tähtipelaajana ja myös Antti Aalto valitsi Tammelan legendojen tähtien ykköstähdeksi. Yhteensä hänen tulokaskautensa 2014–2015 toi 32 runkosarja- ja neljässä playoff-ottelussa neljä maalia. Marraskuussa 2014 Tammela teki kaksivuotisen jatkosopimuksen KalPan kanssa.


title: Jonne Tammela

text: Tampa Bay Lightning varasi Tammelan neljännellä kierroksella 118. pelaajana . Samana kesänä myös OHL-joukkue Peterborough Petes varasi hänet 15. pelaajana , mutta Tammela jatkoi kaudella 2015–2016 uraansa kuitenkin KalPassa. Pääosin alkukauden loukkaantuminen ja alle 20-vuotiaiden MM-leiritys lyhensivät hänen runkosarjaansa 37 otteluun, joissa Tammela teki 13 tehopistettä. SM-liigakauden päätyttyä hän siirtyi vahvistamaan KalPan A-nuoria kevään 2016 pudotuspeleihin, jotka päättyivät SM-pronssiin.


title: Jonne Tammela

text: Huhtikuussa 2016 Tammela teki kolmivuotisen tulokassopimuksen Tampa Bay Lightningin kanssa. Hänen kerrottiin myös siirtyvän kaudeksi 2016–2017 Pohjois-Amerikkaan. Tammela siirtyi pian NHL-sopimuksensa solmittua loppukevääksi amatööritry-out -sopimuksella AHL-joukkue Syracuse Crunchiin. Syksyn 2016 harjoitusleirin päätteeksi Lightning lähetti hänet Tammelan vuotta aiemmin varanneen OHL-joukkue Peterborough Petesin vahvuuteen. Hänen alkukautensa meni pilalle polvivamman vuoksi ja Tammela palasi kaukaloihin vasta marraskuussa 2016. Hänen polvensa ei kuitenkaan kestänyt ja Tammelan kausi 2016–2017 päättyi vain kahden runkosarjaottelun jälkeen. Hänen polvensa leikattiin tammikuussa 2017.


title: Jonne Tammela

text: Kauden 2017–2018 Tammela aloitti nimettynä Syracuse Crunchin AHL-joukkueen vahvuuteen. Hän oli jälleen loukkaantumisen vuoksi pelaamatta koko alkukauden, kunnes tammikuussa 2018 Peterborough Petes kauppasi Tammelan OHL-oikeudet Sault Ste. Marie Greyhoundsiin vaihdossa ehdolliseen 15. kierroksen varausvuoroon kesälle 2018. Pian tämän jälkeen hän palasi kaukaloihin Crunchin paidassa. Tammela pelasi AHL:ssä loppukaudella 28 runkosarjaottelua tehopistein 3+3=6.


title: Jonne Tammela

text: Tammela pelasi alle 18-vuotiaiden MM-kilpailuissa vuonna 2015, jolloin hän voitti hopeaa. Tammela pelasi myös alle 18-vuotiaiden Ivan Hlinkan muistoturnauksessa vuonna 2014. Hän putosi viimeisten joukossa alle 20-vuotiaiden MM-leiriryhmästä vuoden 2016 turnaukseen. Yhteensä Tammela on pelannut 17 nuorten ja 48 poikien maaottelua tehopistein 17+37=54.


title: Jonne Tammela

text: Tammelan isä Pasi on entinen alempien sarjojen hyökkääjä. Hänen pikkuveljensä Jussi pelaa TuTon A-nuorissa ja Jeremi KalPan C-nuorissa.


title: Costumes of Technocracy

text: Costumes of Technocracy on puolalaisen metalliyhtye Thy Diseasen kuudes studioalbumi. Se julkaistiin 14. helmikuuta 2014 levymerkillä Mystic Production.


title: Costumes of Technocracy

text: Kappaleista ”Slave State” ja ”Holographic Reality” kuvattiin musiikkivideot.


title: Toni Suuronen

text: Toni Suuronen (s. 30. kesäkuuta 1995 Hamina) on suomalainen jääkiekkoilija, joka edustaa SM-liigajoukkue KooKoossa. Hän on pelipaikaltaan vasen laitahyökkääjä.


title: Toni Suuronen

text: Suuronen syntyi ja kasvoi Haminassa sekä aloitti jääkiekkoilun Haminan Kiekkoympyröissä, siirtyen myöhemmin kuitenkin naapurikaupunki Kotkaan ja Titaanien väreihin, jonka kasvatti hän on. Hän toimi joukkueen C-nuorten kapteenina kaudella 2010–2011, jolloin Suuronen oli SM-karsinnoissa Titaanien paras pistemies ja maalintekijä tehoilla 10+4=14. Samalla kaudella hän onnistui tekemään joukkueen A-nuorten III-divisioonajoukkueessa 15-vuotiaana kahdessa ottelussa hurjat tehot 9+10=19.


title: Toni Suuronen

text: Kaudeksi 2011–2012 Suuronen siirtyi ns. akatemiasopimuksella Rauman Lukkoon, jossa ensimmäisestä kaudesta reilut puolet hänellä eteni B-nuorissa ja loput A-nuorissa. Kauden 2012–2013 päätteeksi Suuronen voitti A-nuorten SM-pronssia. Kaudeksi 2014–2015 hänet nostettiin Lukon SM-liigarinkiin. Suuronen pelasi ensimmäisen miesten sarjaottelunsa Mestarien liigassa 5. syyskuuta 2014 brittiläistä Nottingham Panthersia vastaan. Lokakuussa 2014 Lukko lainasi hänet toistaiseksi voimassa olevalla sopimuksella Mestiksen nousijajoukkue KeuPa HT:n paitaan. Suuronen pelasi siellä kauden aikana kuusi ottelua. Hän teki Lukossa liigadebyyttinsä 21. marraskuuta 2014 vieraissa Pelicansia vastaan. Suuronen sai ottelussa jääaikaa 4.20 minuuttia. Kaikkiaan hän pelasi kauden aikana SM-liigassa 14 runkosarja- ja neljä playoff-ottelua tehopistein. CHL-otteluita kertyi kuusi.


title: Toni Suuronen

text: Varsinaisella SM-liigan tulokaskaudellaan 2015–2016 Suuronen teki 48 runkosarja- ja kahdessa playoff-ottelussa tehot 1+1=2. 12 pelaamassaan CHL-ottelussa hän jäi ilman tehopisteitä. Suuronen teki liigauransa avausmaalin 30. syyskuuta 2015 Saimaan Palloa vastaan. Marraskuussa 2015 hän teki Lukon kanssa kaksivuotisen jatkosopimuksen. Suuronen pelasi ison osan kaudestaan myös lainalla KeuPassa. Lukko oli nimennyt hänet ns. nuorten pelaajien listalle, joten Suuronen liittyi joukkueen SM-liigakauden päätyttyä vahvistamaan KeuPaa Mestiksen pudotuspeleihin. Kaikkiaan hän pelasi joukkueessa 13 runkosarja- ja seitsemän playoff-ottelua. Kauden 2016–2017 Suuronen pelasi kokonaan Lukossa tehden 59 runkosarjaottelussa tehot 5+7=12.


title: Toni Suuronen

text: Kaudeksi 2018–2019 Suuronen siirtyi vuoden mittaisella sopimuksella KooKoohon.


title: Toni Suuronen

text: Suuronen pelasi alle 18-vuotiaiden Ivan Hlinkan muistoturnauksessa vuonna 2012, joilloin hän voitti hopeaa.


title: Toni Suuronen

text: Suurosen isoveli Niko pelaa III-divisioonaa Haminan Kiekkoympyröissä ja pikkuveli Kimi pelaa Kotkan Titaanien B- ja C-junioreissa.


title: Rhuthun

text: Rhuthun () on pikkukaupunki Pohjois-Walesissa. Se on Sir Ddinbychin (Denbighshiren) kreivikunnan hallinnollinen keskus.


title: Rhuthun

text: Kaupungissa on Rhuthunin linna vuodelta 1277.


title: Empo

text: Empo (Ämboda) on Kuusiston saarella, Kaarinan kaupungissa sijaitseva kylä ja asuinalue. Alueella on 78 oppilaan alakoulu (luokat 1-2), päiväkoti, nuorisotilat sekä aktiivisesti toimiva Empon omakotiyhdistys. Empon asuinalue sai vuonna 2013 Kaarinan kaupungin myöntämän "Kultavuokko" -ympäristöpalkinnon.


title: Empo

text: 1950-luvun loppuun asti oli Empossa enimmäkseen kesäasutusta. Ämbodan maatila myyntiin valtiolle vuonna 1954 ja kuuden vuoden jälkeen oli alueelle kaavoitettu 144 omakotitalon asuinalue. Tontit olivat suuria ja ympäristö tarjosi niin niitty- ja peltomaisemaa kuin metsäisiä palstoja. Entisen Ämbodan tilan Pohjoissalmen ranta-alue oli alueen asukkaiden yhteinen virkistysalue.


title: Empo

text: Empon asuinalue laajeni vuonna 2002, kun uuden Lounais-Empon asuinalueen ensimmäiset omakotitontit 100 kaavoitetusta tulivat myyntiin.


title: Empo

text: Empon Omakotiyhdistys aloitti toiminsa jo vuonna 1963. Yhdistyksen päätavoitteena on alueen asumisviihtyvyyden vaaliminen sekä lisääminen. Yhdistys toimii myös asukkaiden ja Kaarinan kaupungin yhdyssiteenä asuinaluetta koskevissa asioissa.


title: Empo

text: Empon Omakotiyhdistys julkaisi 40-vuotisjuhlansa kunniaksi vuonna 2003 140-sivuisen historiikin "Omaan kotiin Kuusistoon". Lisäksi yhdistys sai oman pöytäviirinsä, jonka suunnittelusta vastasi Visa Liipola.


title: Empo

text: Empon asuinalueen kiinteistöillä “vanhalla alueella” (siis ei Lounais-Empossa sijaitsevat) on rantaoikeus joko Tiilitehtaan- tai Empon rantaan. Molemilla rannoilla on omat toimikuntansa, jotka vastaavaat venepaikkojen vuokraamisesta sekä kyseisten alueiden kunnossapidosta.


title: Empo

text: Empola on vuonna 2009 valmistunut Kuusiston koulun laajennusosa. Empolassa toimii alakoulun luokat 1 ja 2 sekä päiväkoti. Lisäksi rakennuksessa sijaitsevat nuorisotilat.


title: Empo

text: Alueella liikennöi koulujen aukioloaikoina linja K2 sekä lauantaisin linja K3 Lisäksi Saaristotiellä eli Seututiellä 180 liikennöi Vainion Liikenne ja sen linja 27 kulkee välillä Turku-Kaarina-Parainen. Linjat 30 ja 29 liikennöivät väleillä Turku-Nauvo-Korppoo ja Turku-Houtskari.


title: Fuji (omena)

text: Fuji on Japanin Fujisakissa, Tohokun tutkimuslaitoksessa 1930-luvulla kehitetty omenalajike. Makea ja rapea lajike saatiin aikaan risteyttämällä amerikkalaiset Red Delicious ja Virginia Ralls Genet -lajikkeet. Kaikkialla maailmassa myytävä lajike tuli markkinoille vuonna 1962.


title: Golden Delicious

text: Golden Delicious on vuonna 1905 "löydetty" omenalajike. Länsi-Virginiassa maanviljelijänä toiminut Anderson Mullins lähetti tilallaan kasvaneen omenan tutkittavaksi "Stark Nurseries" -hedelmäyritykseen. Herkullinen lajike osoittautui aiemmin tuntemattomaksi. Vuonna 1914 markkinoille tuotu lajike on yhä yksi suosituimmista omenalajikkeista.


title: Ingrid Marie

text: Ingrid Marie on vuonna 1910 "löydetty" omenalajike, joka on englantilaisen Cox Orangen ja tanskalaisen Guldborgin risteytys. Tanskan Fynin saarelta lähtöisin olevan lajikkeen havaitsi ensimmäisenä Høedin kyläkoulun opettaja "Carl Madsen" koulunsa pihamaalta. Kun puu neljän vuoden kuluttua teki ensimmäiset (epä)hedelmänsä, nimesi hän lajikkeen "Ingrid Marieksi" edesmenneen tyttärensä mukaan.


title: Belle de Boskoop

text: Belle de Boskoop on Utrechtin alueelta, nykyisen Alankomaiden alueelta 1800-luvun alkupuolelta lähtöisin oleva omenalajike. Suosittuihin Golden Delicious ja Granny Smith -omenoihin verrattuna hapokas "Belle de Boskoop" sisältää jopa neljä kertaa enemmän C-vitamiinia.


title: McIntosh (omena)

text: McIntosh on Kanadasta kotoisin oleva omenalajike. Skotti "John McIntosh" alkoi kasvattaa puutarhassaan kasvaneita villiomenapuita ja nimesi lajikkeen itsensä mukaan.


title: McIntosh (omena)

text: Apple-yrityksen Macintosh-tietokoneet ovat saaneet nimensä tältä omenalajikkeelta.


title: Toivo Vuorela

text: Toivo Vuorela (11. toukokuuta 1909 Jalasjärvi – 17. toukokuuta 1982 Helsinki) oli suomalainen kansatieteilijä ja koulutukseltaan filosofian tohtori.


title: Toivo Vuorela

text: Vuosina 1945–1972 Vuorela oli Suomalaisen Kirjallisuuden Seuran kustantamopäällikkönä. Vuosina 1949–1960 hän oli "Kotiseudun" päätoimittaja ja vuosina 1961–1970 "Studia Fennican" toimittaja. Hän on myös kuulunut Lounais-Hämeen Kotiseutu- ja Museoyhdistyksen vuosikirjan toimikuntaan. Vuorela julkaisi useita kansatieteellisiä kirjoja. Vuonna 1961 hänelle myönnettiin professorin arvonimi ja 1977 Tiedonjulkistamisen valtionpalkinto.


title: Kiovan Mohyla-akatemia

text: Kiovan Mohyla-akatemia (NaUKMA) () on Ukrainan Kiovassa sijaitseva kansallinen yliopisto, joka on nimetty Ukrainan ortodoksisen kirkon elvyttäjän, metropoliitta Pietari Mohylan (1596-1647) mukaan.


title: Kiovan Mohyla-akatemia

text: Yliopisto katsoo historiansa alkaneen 15. lokakuuta 1615, jolloin Kiovaan perustettiin luostari, ja sen yhteyteen sairaala ja kaikkien säätyjen lapsille tarkoitettu koulu. Yliopistossa on kuusi tiedekuntaa: humanistinen, kauppatieteellinen, tietojenkäsittelytieteen, sosiaalitieteen ja -teknologian, luonnontieteellinen ja oikeustieteellinen tiedekunta.


title: Luon kieli

text: Luo on niloottinen kieli, jota puhuu äidinkielenään neljä miljoonaa ihmistä Kenian Nyanzan provinssissa. Lisäksi Tansaniassa asuu luon puhujaa. Luo luokitellaan länsiniloottisten kielten haaraan ja sen lähimpiin sukukieliin kuuluvat adhola, alur ja atšoli.


title: Lango (niloottinen kieli)

text: Lango on niloottinen kieli, jota puhuu äidinkielenään 1,5 miljoonaa ihmistä Ugandassa Kyogajärven pohjoispuolella. Lango luokitellaan länsiniloottisten kielten haaraan ja sen lähimpiin sukukieliin kuuluvat kumam, adhola, alur, atšoli ja luo.


title: Lango

text: Lango voi tarkoittaa seuraavia asioita:


title: Hirosaki

text: Hirosaki () on kaupunki Aomorin prefektuurissa Japanissa. Hirosaki oli ennen Hirosakin hanin pääkaupunki, ja nykyisin se on Tsugarun alueen keskuskaupunki. Kaupunki on tunnettu paitsi mittavasta omenanviljelyteollisuudestaan, myös jokavuotisista kirsikankukka- ja neputa-festivaaleistaan.


title: Hirosaki

text: Hirosaki on historiallinen linnakaupunki, joka toimi Edo-kaudella Tsugarun klaanin hallitseman Hirosakin hanin pääkaupunkina. Meiji-uudistuksessa vuonna 1871 hanit lakkautettiin, ja alueelle perustettiin Hirosakin prefektuuri. Vain kaksi kuukautta prefektuurin perustamisen jälkeen prefektuurin pääkaupunki siirrettiin kuitenkin Aomoriin, jolloin prefektuurin nimikin vaihtui Aomorin prefektuuriksi. Vuodesta 1898 Keisarillisen Japanin armeijan kahdeksas divisioona oli sijoitettuna kaupunkiin. Toisen maailmansodan jälkeen, vuonna 1949, kaupunkiin perustettiin yliopisto. Vuonna 2011 kaupungissa vietettiin Hirosakin linnan rakennuksen 400-vuotisjuhlia.


title: Hirosaki

text: Hirosaki kuuluu Tsugarun alueeseen, jossa vallitsee Japanin Japaninmeren puoleinen ilmastotyyppi. Alueelle tyypillisiä ovat runsaslumiset talvet, ja keskikesällä ilman lämpötila kohoaa lähelle kolmeakymmentä astetta. Hirosakin–Kuroishin alueella ilmankosteus on suuri föhnilmiön johdosta.


title: Hirosaki

text: Kaupungin rautatieliikenteen keskus on Hirosakin asema, jonka kautta kulkevat Hirosakin Aomorin ja Fukushiman kaupungeihin yhdistävä JR Higashi-Nihonin Ōun päärata sekä Kōnan tetsudōn Kuroishiin kulkeva Kōnan-linja. Kaupungin alueella on myös muita, pienempia asemia.


title: Hirosaki

text: Hirosakin bussiterminaalista kulkevat päivävuorot Moriokaan, Sendaihin ja Tokion Uenoon, ja näiden lisäksi useampi Tokioon kulkeva yövuoro. Kōnan bus -yhtiö ylläpitää 21:tä kaupunginsisäistä bussilinjaa. Lähimmät Tōhokun moottoritielle vievät liittymät ovat Ōwanin–Hirosakin liittymä sekä Kuroishin liittymä. Lisäksi kaupunkiin kulkevat valtatiet 7 (Aomori–Niigata) ja 102 (Hirosaki–Towada).


title: Hirosaki

text: Hirosakin puistossa sijaitseva Hirosakin linna on yksi Japanin tärkeäksi kulttuuriomaisuudeksi listatuista kohteista. Sen nykyinen päälinna rakennettiin vuonna 1810 korvaamaan vuonna 1627 salamaniskun aiheuttamassa tulipalossa tuhoutunut edellinen päälinna. Muita Hirosakissa sijaitsevia kulttuuriomaisuuskohteita ovat mm. Saishōin-temppelin viisikerroksinen pagodi, Hirosaki Hachiman-gū sekä Takaterun pyhättö.


title: Hirosaki

text: Kaupungissa järjestetään vuosittain neljä suurta perinteistä juhlatapahtumaa: kevään kirsikankukka- ja kesän neputa-festivaalit, syksyn Hirosakin linnan krysanteemi- ja ruskafestivaali sekä talven Hirosakin linnan lumilyhtyfestivaali. Näistä neputa-festivaali, jossa värikkäät, samurai-aihein koristellut kärryt kiertävät kaupunkia väkijoukon vetäminä, on määritelty tärkeäksi aineettomaksi kansankulttuuriomaisuudeksi. Tapahtumaan osallistuu vuosittain noin 80 kärryä ja yli 100 000 katsojaa.


title: Hirosaki

text: Kaupungissa toimivat baseball-joukkue Hirosaki Areds sekä jalkapallojoukkue Blancdieu Hirosaki FC.


title: Katherine Pancol

text: Katherine Pancol (s. 22. lokakuuta 1954 Casablanca, Marokko) on ranskalainen kirjailija ja toimittaja.


title: Katherine Pancol

text: Pancol opiskeli kirjallisuutta ja latinan kieltä Nanterren yliopistossa. Myöhemmin hän toimi sekä ranskan että latinan kielten opettajana. Pancol on työskennellyt myös Paris-Match ja Cosmopolitan -lehtien toimittajana.


title: Katherine Pancol

text: Pancolin ensimmäinen romaani "Moi d’abord" ilmestyi vuonna 1979, ja sitä myytiin 300 000 kappaletta. Tämän jälkeen Pancol muutti New Yorkiin, missä hän osallistui luovan kirjoittamisen sekä käsikirjoittamisen kursseille Columbian yliopistossa. Samoihin aikoihin ilmestyivät romaanit "La Barbare" (1981), "Scarlett, si possible" (1985) sekä ”Les hommes cruels ne courent pas les rues” (1990). Katherine Pancol avioitui ja sai kaksi lasta. Hänen työnantajiaan olivat myöhemmin Le Journal du dimanche, Elle ja Paris Match.


title: Katherine Pancol

text: Pancol muutti takaisin Ranskaan vuonna 1991. Häneltä ilmestyivät kirjat "Vu de l’exterieur", "Une si belle image", "Encore une danse", "J’étais là avant", "Et monter lentement dans un immense amour", "Un homme à distance" ja "Embrassez-moi".


title: Katherine Pancol

text: Vuonna 2006 Pancol teki suuren läpimurtonsa trilogiansa ensimmäisellä osalla, "Krokotiilin keltaiset silmät". Kirjaa on myyty lähes kaksi miljoona kappaletta ja käännetty 31 kielelle. Pancol sai kirjastaan seuraavat kirjapalkinnot: le prix Maison de la Presse en France, prix des Lecteurs en Allemagne, Lovelybooks-Leserspreis ja prix de littérature contemporaine en Russie.


title: Katherine Pancol

text: Pancol asuu sekä Normandiassa että Pariisissa. Tammikuussa 2012 hänelle myönnettiin taiteen ja kirjallisuuden kunniamerkki.


title: Katherine Pancol

text: Kaiken kaikkiaan Katherine Pancolilta on ilmestynyt 17 teosta. Suomessa hänen kirjojaan on myyty yli 50 000 kappaletta. Pancolin kirjoista on suomennettu seuraavat teokset:Ranskaksi on ilmestynyt seuraavat teokset:Vuonna 2014 tuli ensi-iltaan kirjasta Ranskassa tehty elokuva "Krokotiilin keltaiset silmät", jonka on ohjannut Cécile Telerman.


title: Sorsanpesä (hotelli)

text: Hotelli Sorsanpesä on Seinäjoen Törnävän kaupunginosassa toimiva hotelli. Se tunnetaan ympyränmuotoisesta rakennuksestaan joen varren puistoalueella, jossa järjestetään vuosittainen Provinssirock-tapahtuma.


title: Sorsanpesä (hotelli)

text: Sorsanpesän rakennutti Rantasipi-hotelliketju vuonna 1971. Hotelli on ollut välillä suljettuna ja välillä toiminut 2000-luvulla nimellä Hotelli Stuertti, kunnes se vaihtoi omistajaa tammikuussa 2010, remontoitiin ja otti jälleen käyttöön nimen Sorsanpesä.


title: Sorsanpesä (hotelli)

text: Sorsanpesän huippukautta oli 1980-luku, jolloin sen maanalainen ravintola Prunni oli maakunnan suosituimpien tanssipaikkojen joukossa. Hotellissa vieraili tuolloin jopa 10 000 asiakasta kuukausittain. Hotellin laajennushanke kariutui Suomen 1990-luvun alun lamaan, ja koko hotelli jouduttiin sulkemaan 1990-luvun loppuvuosina, mutta Seinäjoen kaupungin pyynnöstä hotellia pidettiin auki Tangomarkkinoiden ja Provinssirockin ajan.


title: Sorsanpesä (hotelli)

text: Kiinteistön omistivat tuolloin entisestä Rantasipi-ketjun omistajayrityksestä muodostunut Rasi Kiinteistöt (80 %) ja Seinäjoen kaupunki (20 %). Yrittäjänä toiminut Jorma Liljeroos katosi velkojiltaan talousvaikeuksien vuoksi. 160 huoneen, 320 vuodepaikan ja noin 1 500 ravintola-asiakaspaikan hotellia yritettiin myydä suurille hotelliketjuille tuloksetta. Siitä kaavailtiin myös vanhusten palvelutaloa sekä hotelli- ja ravintola-alan oppilaitosta.


title: Sorsanpesä (hotelli)

text: Vuosituhannen vaihteessa kiinteistön osti seinäjokelainen rakennusliike Seicon (nykyinen Peab), ja Pauli Lampinen alkoi pitää siinä hotellia nimeltä Stuertti. Vuonna 2010 hotellikiinteistön omistajiksi tulivat seinäjokelaiset liikemiehet Reima Kuisla ja Jaakko Aukia. He remontoivat hotellia yli miljoonalla eurolla arkkitehti Eckhard Strahlin ja sisustusarkkitehti Jaakko Puron suunnitelmien mukaan.